भारत विरुद्ध वेस्ट इंडिज यांच्यातला एकमेव टी - २० सामना ९ जुलैला जमैकाच्या मैदानात खेळवला जाईल . यावेळी भारतीय संघात काही महत्वाचे बदल केले जाऊ शकतात . पीटीआयने दिलेल्या वृत्तानूसार कर्णधार विराट कोहली उद्याच्या सामन्यात सलामीला येऊ शकतो . वन - डे सामन्यांची मालिका भारतीय संघाने ३ - १ अशा फरकाने जिंकली आहे . त्यामुळे एकमेव टी - २० सामन्यात विजय मिळवत वेस्ट इंडिज दौऱ्याचा शेवट गोड करण्याचा भारतीय संघाचा मानस असणार आहे . अजिंक्य रहाणेने एकदिवसीय मालिकेत आपलं नाणं खणखणीत वाजवून दाखवलं आहे . मात्र उद्याच्या सामन्यात अजिंक्य रहाणेएवजी विराट कोहली सलामीला येण्याची शक्यता आहे . याआधी विराट कोहलीने आयपीएलमध्ये रॉयल चँलेजर्सकडून खेळताना काही वेळा डावाची सुरुवात केली आहे . याचसोबत एकाह वन - डे सामन्यात संधी न मिळालेल्या ऋषभ पंतला उद्याच्या सामन्यात संधी मिळण्याची शक्यता वर्तवली जात आहे . याव्यतिरीक्त फिरकीपटूंमध्ये कुलदीप यादवच्या जोडीला युजवेंद्र चहलला संघात स्थान मिळू शकतं . जलदगती गोलंदाजीची जबाबदारी ही भुवनेश्वर कुमार आणि उमेश यादवच्या खांद्यावर असणार आहे . दुसरीकडे वेस्ट इंडिजचा संघही तितकाच तुल्यबळ आहे . ख्रिस गेलचं संघात पुनरागमन झाल्याने विंडिजमध्ये दहा हत्तींच बळ आलं आहे . त्यातच हा सामना गेलच्या घरच्या मैदानावर असल्यामुळे या सामन्यात भारतीय संघाला गेलपासून विशेष काळजी घ्यावी लागणार आहे . या व्यतिरीक्त कायरन पोलार्ड , मार्लन सॅम्युअल्स , जेरॉम टेलर , कार्लोस ब्रेथवेट , सुनील नारायण यांनाही संघात स्थान मिळालेलं आहे . त्यामुळे उद्या होणाऱ्या वन - डे सामन्यात भारतीय संघ विंडिजच्या संघाला टक्कर देण्यासाठी नेमके कोणते डावपेच आखतो हे पहावं लागणार आहे .


वेब सीरिजना मिळणाऱ्या वाढत्या प्रतिसादामुळे यात दररोज वेगवेगळ्या विषयांची भर पडत आहे . मोठमोठे बॉलिवूड कलाकारसुद्धा डिजीटल प्लॅटफॉर्मकडे आपला मोर्चा वळवत आहेत . अशातच वेब सीरिजच्या विश्वात एक आश्चर्यकारक एण्ट्री झाली आहे . स्वयंघोषित आध्यात्मिक गुरू राधे माँने एका वेब सीरिजची निर्मिती केली असून त्यात मुख्य भूमिकाही साकारली आहे . ‘राह दे माँ’ असं या वेब सीरिजचं नाव असून त्याचा ट्रेलर नुकताच प्रदर्शित झाला आहे . आता राधे माँ म्हटल्यावर ही वेब सीरिज धार्मिक किंवा आध्यात्मिक असेल असं अनेकांनी गृहित धरलं असणार . पण तसं नसून एका वेगळ्यात मुद्द्यावर यात भाष्य केलं गेलंय . ट्रेलरची सुरुवातच एका बोल्ड दृश्याने होत असून त्यात समलैंगिकतेचा मुद्दा मांडला आहे . राधे माँच्या आयुष्यातील बऱ्याच प्रसंगांवर ही वेब सीरिज आधारित आहे . गेल्या काही दिवसांपासून सोशल मीडियावर राधे माँचे मॉर्डन लूकमधले काही फोटो व्हायरल होत आहेत . हे फोटो या वेब सीरिजच्या ट्रेलर लाँच कार्यक्रमातील असल्याचं समोर आलं आहे . विविध कारणांमुळे चर्चेत आलेली आणि वादग्रस्त ठरलेली राधे माँ वेब सीरिजच्या माध्यमातून अशा प्रकारे समोर आल्याने अनेकांनीच आश्चर्य व्यक्त केलं आहे .


भारतीय महिला हॉकी संघाने आशियाई चॅम्पियन्स करंडक हॉकी स्पध्रेत मलेशियाला २ - ० असे नमवून अपराजित मालिका कायम राखली . या विजयाबरोबर भारताने गटात सात गुणांसह अव्वल स्थान कायम राखले . बाद फेरीच्या दिशेने कूच करणाऱ्या भारतीय संघाने ७व्या मिनिटाला पुनम राणीच्या गोलच्या जोरावर आघाडी मिळवून मलेशियावर दडपण निर्माण केले . भारतीय महिलांनी सातत्यपूर्ण खेळ करून सामन्यावर पकड घेतली . ४५व्या मिनिटाला दीपिकाने गोल करत भारताचा २ - ० असा विजय निश्चित केला . श्रीजेशकडून शहीद जवानांना विजेतेपद अर्पण बंगळुरू : आशियाई चॅम्पियन्स हॉकी स्पर्धेत आम्ही मिळविलेले हे विजेतेपद उरी येथे अतिरेकी हल्ल्यांमध्ये शहीद झालेल्या भारतीय जवानांना अर्पण करीत आहे , असे भारतीय हॉकी संघाचा कर्णधार पी . आर . श्रीजेश याने सांगितले . श्रीजेश म्हणाला , या स्पर्धेत पाकिस्तानबरोबर आमचा सामना होणार आहे हे निश्चित होते आणि आम्ही त्यादृष्टीनेच नियोजन केले होते . दहशतवादी कारवायांना प्रोत्साहन देणाऱ्या पाकिस्तानला पराभूत करण्याचाच आम्ही चंग बांधला होता . केवळ साखळी लढतीत नव्हे तर अंतिम सामन्यातही त्यांना पुन्हा पराभूत केल्यामुळे आम्ही एकप्रकारे शहीद जवानांना आदरांजलीच अर्पण केली आहे . हे विजेतेपद आमच्या जवानांसाठी व सर्व भारतीयांसाठी दिवाळी भेटच आहे . ‘ ऑस्ट्रेलिया दौऱ्याबाबत खात्री नाही ’ २३ नोव्हेंबरपासून सुरू होणाऱ्या ऑस्ट्रेलिया दौऱ्यात खेळण्याची खात्री नाही , परंतु संघात स्थान मिळवण्यासाठी पूर्णपणे प्रयत्न करणार असल्याचे भारतीय पुरुष हॉकी संघाचा कर्णधार पी . आर . श्रीजेशने सांगितले . तो म्हणाला , ‘मी खात्रीने सांगू शकत नाही , परंतु संघात स्थान मिळवण्यासाठी सर्वतोपरी प्रयत्न करेन . ’ आशियाई चॅम्पियन्स करंडक हॉकी स्पर्धा जिंकल्यानंतर श्रीजेश आणि निक्कीन थिमैया यांचे बंगळुरू आंतरराष्ट्रीय विमानतळावर मंगळवारी आगमन झाले . या स्पध्रेदरम्यान श्रीजेशच्या पायाला दुखापत झाली होती आणि त्याला काही सामन्यांना मुकावे लागले होते .


संपूर्ण देशात सध्या होळीचा उत्साह पाहायला मिळत असतानाच कलाकारही या उत्साहात मागे नाहीत . सोशल मीडियाद्वारे होळीच्या शुभेच्छा देण्यासोबतच काही कलाकार या सणाच्या सुरेख आठवणींमध्ये रमले आहेत . बॉलिवूड कलाकारांची होळी म्हटलं की , कपूर कुटुंबियांच्या होळीची आठवण सर्वांनाच होते . आर . के . स्टुडिओजमध्ये साजऱ्या होणाऱ्या होळीचा उत्साह सर्वांनाच ठाऊक आहे . त्याचीच प्रतिची देणारा एक सुरेख फोटो नीतू कपूर यांनी इन्स्टाग्राम अकाऊंटद्वारे शेअर केला आहे . नीतू कपूरने पोस्ट केलेल्या या फोटोमध्ये बालपणीचा रणबीर कपूर आणि त्याची बहिण रिद्धीमा कपूर दिसत आहेत . होळीच्या पार्श्वभूमीवर पोस्ट केलेला हा फोटो सध्या अनेकांचेच लक्ष वेधत आहे . अभिनेता रणबीर कपूरच्या चाहत्यांचा आकडा पाहता त्याचा हा फोटो विशेष आकर्षणाचा विषय ठरत आहे . या फोटोमध्ये नीतू कपूर आणि रिद्धीमा कपूर फोटोसाठी कॅमेरामध्ये पाहात आहेत . पण , रणबीर मात्र त्याच्याच धुंदीत आहे . फोटोसाठी पोझ देण्यापेक्षा रणबीरचे जास्त लक्ष हातातील लाडू पाहण्याकडेच लागल्याचे दिसते आहे . होळी म्हटलं की , खाद्यपदार्थांची चंगळही आलीच . त्यामुळे फक्त एका फोटोसाठी चविष्ट लाडू का सोडावा ? असेच काहीसे भाव रणबीरच्या चेहऱ्यावर दिसत आहेत . नीतू कपूर यांनी पोस्ट केलेल्या या फोटोला त्यांनी साजेसे कॅप्शनही दिले आहे . ‘लाडू म्हणजे रणबीरचा आवडीचा विषय’ , असे कॅप्शन देत नीतू कपूर यांनी सर्वांना हटके पद्धतीने होळीच्या शुभेच्छा दिल्या आहेत . सध्या चित्रपटांच्या निमित्ताने व्यग्र असणाऱ्या रणबीरचा हा फोटो त्याच्या काही सुरेख आठवणींना उजाळा देत आहे असेच म्हणावे लागेल . बी टाऊनचा हा ‘सावरिया’ सध्या अभिनेता संजय दत्तच्या जीवनावर बनणाऱ्या चित्रपटामध्ये व्यग्र आहे . राजकुमार हिरानी दिग्दर्शित या चित्रपटातील लूक आणि एकंदर संजय दत्तची देहबोली आत्मसात करण्यासाठी तो फारच मेहनत घेताना दिसतो . त्यामुळे येत्या काळात रणबीर त्याच्या प्रेक्षकांना थक्क करण्यासाठी सज्ज झाला आहे , असे म्हणणे वावगे ठरणार नाही .


‘भाभीजी घर पर है’ या मालिकेतील अंगुरी भाभीच्या भूमिकेतील अभिनेत्री शिल्पा शिंदेवरील लैंगिक शोषणाबद्दल माहिती नसल्याचे सांगत शिल्पाची सहकलाकार सौमय्या टंडनने निर्मात्याची वर्तणूक चांगली असल्याचे म्हटले आहे . शिल्पा शिंदेने ‘भाभीजी घर पर है’ या मालिकेचा निर्माता संजय कोहलीवर लैंगिक शोषणाचा आरोप केला आहे . ‘तू मला खूप आवडतेस . तू खूप हॉट आणि सेक्सी आहेस . अशा भाषेत संजयने माझ्याशी जवळीक साधण्याचा प्रयत्न केला . माझ्यावर जबरदस्ती करत त्याने माझ्या शरीराला स्पर्श केला . मी त्याला विरोध करत असताना , त्याने हे तर चालतच असते , असे बोलत माझ्याशी गैरवर्तन केले . ’ , असा आरोप शिल्पा शिंदेने केला होता . आपण हा सर्व प्रकार सहकलाकार सौमय्याला सांगितला असल्याचे तिने म्हटले होते . मात्र , सोमय्याने या घटनेकडे गांभीर्याने न पाहता दुर्लक्ष केल्याचे ती म्हणाली होती . याप्रकरणावर नुकतेच सौमय्याला एका मुलाखतीमध्ये प्रश्न विचारण्यात आला होता . शिल्पासोबत घडलेला प्रकार तुला माहिती होता का ? असा प्रश्न तिला विचारण्यात आला . या प्रश्नावर उत्तर देताना सौमय्या म्हणाली , कामाच्या ठिकाणी असो किंवा इतर ठिकणी अशा घटनांना मी कधीच प्रोत्साहन देत नाही . मी नेहमीच अशा परिस्थितीत खंबीरपणे महिलांच्या पाठिशी उभी राहण्याला प्राधान्य देते . आमच्या दोघींच्यात याप्रकरणी कोणताही संवाद झालेला नाही . माझे आणि संजयचे व्यावसायिक संबंध चांगले आहेत . मला वैयक्तिकरित्या त्याच्यापासून कोणताही त्रास जाणवलेला नाही , असेही सौमय्या टंडन म्हणाली .


सेल्फी काढण्याची क्रेझ दिवसेंदिवस वाढत असल्याचे दिसत आहे . अगदी लहान मुलांपासून ते वयस्कर व्यक्तींपर्यंत सर्वांनाच या गोष्टीची मोठी क्रेझ असल्याचे दिसून येते . विविध पर्यटन स्थळांवर गेल्यावर आणि आयुष्यातील महत्त्वाचे क्षण टिपून ठेवण्यासाठी सेल्फी काढण्याला सगळेच पसंती देत असल्याचे पाहायला मिळते . या सेल्फीसाठी मोबाईल कंपन्यांनी आपल्या तंत्रज्ञानात बदल केला आहे . सेल्फी चांगला काढता यावा यासाठी मोबाईलच्या फ्रंट कॅमेराचे रिझोल्यूशन वाढविण्यात आले . एक किंवा दोन जणांचा सेल्फी काढणे तुलनेने सोपे असते पण ग्रुपचा सेल्फी काढायचा असल्यास त्यासाठी एकाने पुढे उभे राहून हा सेल्फी काढावा लागतो . ग्रुपचा सेल्फी काढणे सोपे व्हावे यासाठी सेल्फीस्टीक बाजारात आल्या . त्यांचे फॅड कमी होत नाही तोवरच असे एक तंत्रज्ञान विकसित करण्यात आले आहे , ज्यात तुम्हाला पायाने सेल्फी काढता येऊ शकतो . आता हे कसे काय ? तर यामध्ये कॅमेरा आपल्या बुटात अडकवून फोटो काढता येऊ शकतो . फोन बुटाला अडकविण्यासाठी इलॅस्टीक बँडची उत्तम सोय करण्यात आली असल्याने फोन खाली पडण्याची शक्यता नाही . केवळ पाय वर केल्यास आपण सहज आपला फोटो काढू शकतो . व्हिडिओमधील मुलगा आपल्या बुटाला फोन अडकवत कशापद्धतीने फोटो काढत असल्याचे पाहायला मिळते . यासाठी एक रिमोटही देण्यात आला आहे . ज्याच्या मदतीने तुम्ही अगदी सहज सेल्फी काढू शकता . या डिव्हाईसला ‘सेल्फी फीट’ असे नाव देण्यात आले आहे . या सेल्फी फीटला लोहचुंबकही देण्यात आले आहे . त्यामुळे एखाद्या लोखंडी वस्तूवर तुम्ही आपला फोन लावूनही फोटो काढू शकता . याशिवाय हे डिव्हाईस तुम्हाला तुमच्या घड्याळावरही लावता येऊ शकते . त्यामुळे तुमचे वेगवेगळ्या पोजमधले फोटो तुम्ही अगदी सहज काढू शकता . सध्या हे डिव्हाईस ऑनलाईन उपलब्ध असून त्याची किंमत १६०० रुपये इतकी आहे .


द्विस्तरीय कसोटी सामन्यांच्या पद्धतीच्या प्रस्तावाला भारतीय क्रिकेट नियामक मंडळाने ( बीसीसीआय ) केलेला विरोध लक्षात घेऊन आंतरराष्ट्रीय क्रिकेट परिषदेने ( आयसीसी ) तो मागे घेतला आहे . भारताबरोबरच श्रीलंका , बांगलादेश व झिम्बाब्वे यांनीही या प्रस्तावाला विरोध केला होता . दुबई येथे विविध देशांच्या क्रिकेट मंडळाच्या मुख्य कार्यकारी अधिकाऱ्यांची बैठक आयोजित करण्यात आली होती . या बैठकीत हा प्रस्ताव मांडला जाणार होता . परंतु भारताच्या दबावाखाली आयसीसीला झुकावे लागले आहे . याबाबत बीसीसीआयचे अध्यक्ष अनुराग ठाकूर म्हणाले , ‘‘हा प्रस्ताव मागे घेण्याबाबत आम्ही आयसीसीला विनंती केली होती . ही विनंती मान्य केल्याबद्दल आम्ही आयसीसीचे आभारी आहोत . प्रचलित पद्धतीद्वारेही कसोटी सामने लोकप्रिय होऊ शकतात . त्यामुळेच त्यात कोणताही बदल करू नये असे आमचे मत होते . ’’ द्विस्तरीय कसोटी पद्धतीच्या प्रस्तावाला मंजुरी मिळण्यासाठी मतदानाचे अधिकार असलेल्या दहा देशांपैकी किमान सात देशांचा पाठिंबा आवश्यक होता . मात्र भारतासह चार देशांनी विरोध केल्यानंतर आयसीसीला माघार घ्यावी लागली . ‘‘या प्रस्तावामध्ये काही त्रुटी आहेत . या प्रस्तावावर आणखी चर्चा होण्याची आवश्यकता आहे , असे आमच्या लक्षात आले आहे . क्रिकेटच्या तीनही स्वरूपांच्या सामन्यांबाबत प्रत्येक देशाला जाणीव आहे , हे पाहिल्यानंतर मला खूप समाधान वाटत आहे , ’’ असे आयसीसीचे मुख्य कार्यकारी अधिकारी डेव्ह रिचर्डसन यांनी सांगितले . दुलीप करंडकाच्या अंतिम फेरीत रोहित , धवन खेळणार नवी दिल्ली : दुलीप करंडक स्पर्धेची अंतिम फेरी १० सप्टेंबरपासून खेळवण्यात येणार असून यामध्ये रोहित शर्मा आणि शिखर धवनसारख्या भारतीय कसोटी संघातील खेळाडूंचा समावेश असेल . या संघांत भारतीय संघामधील सहा खेळाडूंचा समावेश आहे . संघ इंडिया रेड : युवराज सिंग ( कर्णधार ) , अभिनव मुकुंद , शिखर धवन , सुदीप चॅटर्जी , गुरकिरट सिंग मान , अंकुश बैन्स ( यष्टीरक्षक ) , स्टुअर्ट बिन्नी , अक्षय वाखरे , कुलदीप यादव , अमित मिश्रा , नथ्थू सिंग , अनुरीत सिंग , इश्वर पांडे , नितीश राणा , प्रदीप सांगवान . इंडिया ब्ल्यू : गौतम गंभीर ( कर्णधार ) , मयांक अगरवाल , रोहित शर्मा , चेतेश्वर पुजारा , सिद्धेश लाड , दिनेश कार्तिक , परवेझ रसूल , सूर्यकुमार यादव , करण शर्मा , रवींद्र जडेजा , मोहित शर्मा , पंकज सिंग , अभिमन्यू मिथून , शेल्डन जॅकसन , हनुमा विहारी . इंडिया ब्ल्यू अंतिम फेरीत ग्रेटर नोएडा : पहिल्या डावातील आघाडीच्या जोरावर इंडिया ब्ल्यू संघाने दुलीप करंडक क्रिकेट स्पर्धेच्या अंतिम फेरीत स्थान मिळवले आहे . इंडिया रेडविरुद्ध अंतिम फेरीचा सामना १० सप्टेंबरला सुरू होणार आहे . ब्ल्यू संघाने इंडिया ग्रीन संघापुढे ७६९ धावांचे अशक्यप्राय असे आव्हान ठेवले होते . अखेरच्या दिवशी ग्रीन संघाला ४ बाद १७९ धावा करता आल्या आणि सामना अनिर्णीत राहीला . ब्ल्यू संघाने पहिल्या डावात ७०७ धावांचा डोंगर रचत ग्रीन संघाला पहिला डाव २३७ धावांमध्ये संपुष्टात आणला होता . त्यानंतर दुसऱ्या डावात ब्ल्यू संघाने २९८ धावा करत ग्रीन संघापुढे ७६९ धावांचे आव्हान ठेवले होते . या सामन्यातील पहिल्या डावात १६१ आणि दुसऱ्या डावात ५८ धावा करणाऱ्या ब्ल्यू संघाच्या मयांक अगरवालला सामनावीराचा किताब देण्यात आला . ओझाच्या डोक्याला दुखापत ग्रेटर नोएडा : दुलीप करंडकाच्या इंडिया ब्ल्यू आणि इंडिया ग्रीन यांच्यातील सामन्यादरम्यान फिरकीपटू प्रग्यान ओझाच्या डोक्याला दुखापत झाली . इंडिया ग्रीनकडून खेळताना ओझा मिडऑनला क्षेत्ररक्षण असताना चेंडू जमिनीवरून उसळला आणि ओझाच्या डोक्याच्या डाव्या बाजूवर आदळला . त्याची प्रकृती आता स्थिर असल्याचे बीसीसीआयकडून सांगण्यात आले .


ज्या महिलांना अतिलठ्ठपणा किंवा भूक मंदावल्याचा त्रास असतो अशा महिलांना नैराश्याचा आणि अस्वस्थतेचा धोका असल्याचे एका अभ्यासात आढळले आहे . शरीरातील न्यूरोअॅक्टिव स्टेरॉइड ऑलोपग्रॅनोलोनला किंवा अॅलो यांच्या कमी स्तरामुळे नैराश्य आणि अस्वस्थतेचा त्रास उद्भवतो . जे लठ्ठपणा आणि भूक मंदावण्याच्या सामान्य विकारांशी संबंधित आहेत . भूक मंदावल्याचा विकार असणाऱ्या ५० टक्क्यांहून अधिक महिला नैराश्याने पीडित आहेत . तर अतिलठ्ठपणा असलेल्यापैकी ४३ टक्के लोक नैराश्याने पीडित आहेत . ऑलो आणि नैराश्य , अस्वस्थता आणि अशा प्रकारच्या इतर आजारांमध्ये संबंध असल्याचे पुरावे समोर येत असल्याचे आमच्या निदर्शनास आले . असे शिकागो इलिनॉइस विद्यापीठाचे साहाय्यक प्राध्यापक ग्राझिनो पिन्ना यांनी सांगितले . अमेरिकेतील हार्वर्ड वैद्यकीय शाळेतील शास्त्रज्ञांनी केलेल्या चाचणीत ३६ महिलांनी सहभाग घेतला होता . या वेळी भूक मंदावण्याचा विकार असलेल्या १२ महिलांची या अभ्यासासाठी निवड केली . या महिलांचा शरीर वस्तुमान निर्देशांक हा १८ . ५ पेक्षा कमी होता , तर १२ सामान्य वजन असलेल्या महिलांचा शरीर वस्तुमान निर्देशांक हा १९ ते २४ यामध्ये होता आणि १२ अतिलठ्ठ महिलांचा शरीर वस्तुमान निर्देशांक २५ किंवा त्याहून अधिक होता . या महिलांचे सरासरी वय २६ असून यापैकी कोणत्याही याआधी महिलेला नैराश्येचे निदान झाले नसून या विकाराचा औषधोपचारदेखील केलेला नाही . अभ्यासात भूक मंदावल्याचा आजार असलेल्या महिलांमध्ये ऑलोचे प्रमाण सामान्य महिलांच्या शरीर वस्तुमान निर्देशांकाच्या तुलनेने ५० टक्क्यांनी कमी आढळून आले तर अतिलठ्ठ महिलांमध्ये हे प्रमाण ६० टक्क्यांहून कमी आढळून आले . हा अभ्यास ‘न्यूरोसायकोफार्माकोलॉजी’ या नियतकालिकात प्रसिद्ध करण्यात आला आहे .


वय हा निव्वळ एक आकडा आहे हे अभिनेत्री मलायका अरोराकडे पाहिल्यावर लक्षात येत . मलायकाने आतापर्यंत अनेक चित्रपटांमध्ये आयटम सॉग्स केल्याचं पाहायला मिळालं आहे . वयाच्या ४४ वर्षीही मलायका एखाद्या २१ वर्षीय तरुणीप्रमाणे स्वतः ला मेंटेन करुन आहे . त्यामुळे तिने वयाची ४० ओलांडली आहे हे पाहणाऱ्याला खरं वाटणार नाही . तिच्या याच ग्लॅमरस अंदाजामुळे ती पुन्हा एकदा आयटम साँग करण्यास सज्ज झाल्याचं पाहायला मिळत आहे . अभिनेता अरबाज खानशी घटस्फोट घेतल्यानंतर चर्चेत आलेली मलायका अरोरा कायम तिच्या वेशभूषेवरुन सोशल मीडियावर ट्रोल होत असते . मात्र या साऱ्याकडे दुर्लक्ष करत मलायका स्वतःच्या फिटनेसकडे लक्ष देताना दिसते . तिच्या याच फिटनेसमुळे तिला पुन्हा एकदा आयटम साँग करण्याची संधी मिळाली असून ती लवकरच विशाल भारद्वाज यांच्या ‘पटाखा’ या चित्रपटामध्ये आयटम साँग करताना दिसून येणार आहे . दरम्यान , ‘पटाखा’ या चित्रपटाचा ट्रेलर नुकताच प्रदर्शित झाला आहे . हा चित्रपट चरण सिंह पाठिक यांच्या ‘दो बहनें’ कथेवर हा आधारित आहे . या चित्रपटाचं कथानक राजस्थानच्या एका गावातील दोन सख्या बहिणींभोवती फिरताना दिसून येणार आहे . ‘पटाखा’मध्ये सान्या मल्होत्रा आणि राधिका मदान या प्रमुख भूमिकेमध्ये असून या चित्रपटातील एका आयटम साँगच्या माध्यमातून मलायकाचा चित्रपटात प्रवेश होणार असल्याचं सांगण्यात येत आहे . त्यामुळे पुन्हा एकदा मलायकाच्या चाहत्यांना ती नव्या आणि ग्लॅमरस अंदाजात दिसून येणार आहे यात शंका नाही . मलायकाने आतापर्यंत ‘छैय्या , छैय्या’ , ‘मुन्नी बदमान’ या सारखं प्रचंड गाजलेल्या आयटम साँगमध्ये आपलं नृत्य कौशलं दाखविलं आहे .


आंतरराष्ट्रीय महिला दिनाच्या पुर्वसंध्येला बीसीसीआयने आपल्या महिला व पुरुष खेळाडूंसाठी वार्षिक कराराची यादी जाहीर केली . एकीकडे महिला क्रिकेटपटू आंतरराष्ट्रीय पातळीवर आपल्या पुरुष सहकाऱ्यांच्या तुलनेत तोडीस तोड कामगिरी करत असताना , वार्षिक करारांत बीसीसीआयने महिला खेळाडूंवर अन्याय केल्याचं दिसून येतंय . महिला क्रिकेटपटूंसाठी बीसीसीआयने यंदा C ही नवीन श्रेणी तयार केली असली तरीही पुरुष खेळाडूंच्या तुलनेत महिला खेळाडूंना मिळणाऱ्या पैशांमध्ये बरीच मोठी तफावत असल्याचं स्पष्ट झालंय . पुरुष खेळाडूंसाठी बीसीसीआयची गटवारी पुढीलप्रमाणे – A + – ७ कोटी A – ५ कोटी B – ३ कोटी C – १ कोटी महिला खेळाडूंसाठी बीसीसीआयची गटवारी पुढीलप्रमाणे – A – ५० लाख B – ३० लाख C – १० लाख अवश्य वाचा – क्रिकेटपटूंसाठी बीसीसीआयची नवीन आर्थिक करार यादी जाहीर या गटवारीतून बीसीसीआय महिला क्रिकेटबद्दल किती गंभीर आहे हे समोर येतंय . पुरुष क्रिकेटपटूंच्या C गटातील खेळाडूंना मिळणाऱ्या वार्षिक कराराच्या अर्धी रक्कम महिला खेळाडूंच्या A गटातील खेळाडूंना मिळत आहे . मात्र गांभीर्याने विचार केल्यास महिला क्रिकेटपटूंबद्दलच्या या उदासीन धोरणाला बीसीसीआयसोबत भारतीय क्रीडा चाहतेही तितकेच जबाबदार असल्याचं आपल्याला दिसून येईल . एक उदाहरण म्हणून २०१७ सालात इंग्लंड मध्ये पार पडलेल्या चॅम्पियन्स ट्रॉफीचं उदाहरण घेऊया . साखळी फेरीत धडाकेबाज कामगिरी करणाऱ्या भारतीय संघाला अंतिम फेरीत पाकिस्तानकडून पराभव पत्करावा लागला होता . यानंतर भारतीय क्रीडा रसिकांचा मोठा रोष क्रिकेटपटूंना सहन करावा लागला . त्यातच तत्कालीन प्रशिक्षक अनिल कुंबळे आणि विराट कोहली यांच्यातील वादाने बीसीसीआयमधलं वातावरण पुरतं ढवळून निघालं . लागोपाठ घडलेल्या या दोन घटनांमुळे भारतीय क्रीडा रसिक मनापासून दुखावले गेले होते . अशातच मिताली राजच्या भारतीय महिला क्रिकेट संघाने क्रीडा रसिकांना एक आशेचा किरण दिला . ज्या देशात भारतीय पुरुष क्रिकेट संघ अपमानास्पद पराभव स्विकारुन परतला होता , त्याच देशात मिताली राजच्या टीम इंडियाने धडाकेबाज कामगिरी केली . स्मृती मंधाना , पुनम राऊत यांसारख्या मराठमोळ्या खेळाडूंनी सुरुवातीच्या सामन्यांमध्ये केलेल्या धडाकेबाज कामगिरीमुळे प्रसारमाध्यमांनी आपला मोर्चा महिला संघाकडे वळवला . अपेक्षेप्रमाणे भारतीय महिलांनी चांगली कामगिरी करत , अंतिम फेरीत प्रवेश मिळवला . अंतिम फेरीत महिलांना पराभव पत्करावा लागला असला तरीही ज्या पद्धतीने मिताली राजचा संघ मैदानात खेळला ते पाहता प्रत्येक भारतीयांच्या ओठावर काही दिवस महिला संघाचं नाव पहायला मिळत होतं . अवश्य वाचा – मोहम्मद शमीचे तरुणींसोबत अनैतिक संबंध असल्याचा पत्नीचा आरोप , बीसीसीआयने शमीचा वार्षिक करार राखून ठेवला मात्र ही बाब झाली विश्वचषकापुरती , इतर स्पर्धांच्या दरम्यान क्रीडा रसिक म्हणून आम्हाला महिलांचेही सामने बघायचे आहेत अशी मागणी भारतीय क्रीडा रसिक का करत नाहीत ? महत्वाच्या स्पर्धा सोडल्या तर महिला क्रिकेट संघाच्या फार कमी सामन्याचं थेट प्रक्षेपण केलं जातं . यदाकदाचीत एखाद्या मालिकेचं थेट प्रेक्षपण करण्यात आलं तरीही त्याला प्रेक्षकांचा मिळणारा प्रतिसाद हा अगदीच नगण्य असतो . त्यामुळे प्रेक्षक म्हणून आपण अधिक सजग होणं गरजेचं आहे , हे भारतीय क्रीडा रसिक कधी ओळखणार हा देखील एक मोठा प्रश्नच आहे . विश्वचषकात महिला संघाने पाकिस्तानवर मात केली . या सामन्याचं वृत्तांकन बहुतांश प्रसारमाध्यमांनी , पुरुष संघाच्या पराभवाचा बदला महिलांनी घेतला असं केलं . पण महिला संघाच्या कामगिरीचं विश्लेषण करताना नेहमी पुरुष संघाच्या कामगिरीची परिमाण लावणं कितपत योग्य आहे ? ? महिला क्रिकेट संघाने पाकिस्तानवर मिळवलेला विजय हा एक स्वतंत्र विजय आहे . त्या कामगिरीचं मुल्यमापन करताना पुरुषांचा तराजू लावण्यात काय हाशील ? ? महिलांच्या कामगिरीचं मुल्यांकन होताना तराजू हा वेगळाच घ्यायला हवा . त्यामुळे आगामी काळात महिला क्रिकेटला आणखी उंच पातळीवर न्यायचं असेल बीसीसीआयसोबत तर क्रीडा रसिक म्हणून आपलीही तितकीच जबाबदारी आहे हे विसरुन चालणार नाही .


तारुण्याची अभिलाषा सर्वानाच असते . पण ते टिकवण्यासाठी लागणारे परिश्रम घेण्यास अनेकांची तयारी नसते . काही अंशी ते जनुकांवरही अवलंबून असते असे आता नव्य संशोधनातून सिद्ध होत आहे . लाल रंगाचे केस आणि निस्तेज त्वचा यासाठी कारणीभूत असलेले एमसी १ आर ( जिंजर ) जनुक आपण किती तरुण दिसतो यासाठीही जबाबदार असल्याचे निष्पन्न झाले आहे . नेदरलँड्समधील रॉटरडॅम येथील इरॅस्मस विद्यापीठाच्या संशोधकांनी या विषयावर संशोधन केले . विविध प्रकारचे २५ निकष लावून केलेले हे संशोधन करंट बायोलॉजी या विज्ञानविषयक नियतकालिकात प्रसिद्ध झाले . २७०० वयस्क व्यक्तींच्या त्वचेचा अभ्यास करून त्यांनी निष्कर्ष काढला की ज्यांच्या डीएनएवर ‘एमसी १ आर’ हे जनुक होते ते त्यांच्या प्रत्यक्ष वयापेक्षा दोन वर्षांनी तरुण दिसतात . काही लोक आपल्या वयापेक्षा तरुण दिसतात तर काही आहे त्यापेक्षा वयस्क दिसतात . त्यामागे हे जनुक हेच कारण असावे हे आता सिद्ध झाल्याचे या शोधनिबंधाचे सहलेखक डॉ . मॅनप्रेड केसर यांनी सांगितले . हेच जनुक शरीराची सूज आणि डीएनएची दुरुस्ती यासाठीही उपयुक्त असते . त्याचाही तरुण दिसण्यावर परिणाम होऊ शकतो , असे या संशोधकांना वाटते . आपण किती तरुण दिसतो यावरून आपल्या शारीरिक आणि एकंदर प्रकृतीचीही कल्पना येऊ शकते . आता तरुण दिसण्यासाठीच्या प्रयत्नांना संशोधनाचा आधार मिळू शकतो . ( टीप : ‘आरोग्यवार्ता’मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘लोकसत्ता’चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


पाकिस्तानी कलाकारांच्या मुद्द्यावरुन सध्या हिंदी चित्रपटसृष्टीमध्येही दोन गट पडलेले दिसत आहेत . जेष्ठ कलाकार अभिनेते ओम पुरी यांनी नुकतेच पाकिस्तानी कलाकारांच्या समर्थनार्थ वक्तव्य करत त्यांच्यावर बंदी घालून काहीही साध्य होणार नाही असे म्हटले आहे . एका वृत्तवाहिनीवरील चर्चेत ओम पुरी बोलत होते . सध्या ट्विटरवरुनही त्यांच्या वक्तव्याचा तीव्र विरोध केला जात आहे . ओम पुरी यांच्या वक्तव्याविषयी विरोध करत अभिनेते अनुपम खेर यांनीही एक ट्विट केले आहे . ‘प्रिय ओम पुरीजी , मी तुमचा फार आदर करतो . पण काल टिव्हीवर भारतीय सैन्याविषयीचे तुमचे मत ऐकून मला फार दुःख झाले आहे’ , असे ट्विट करत त्यांनी निराशा व्यक्त केली . एका वृत्तपत्र वाहिनीला मुलाखत देताना ओम पुरी म्हणालेले की , ‘पाकिस्तानी कलाकारांकडे अधिकृत व्हिसा असून त्यांनी भारतात अवैध प्रवेश केलेला नाही . अचानक त्यांची हकालपट्टी केल्यानंतर त्यांच्या चित्रपटात कोट्यवधी रुपये गुंतवणाऱ्या भारतीय निर्मात्यांनाच मोठा फटका बसणार आहे . हा निर्णय सरकारी पातळीवर घेतला गेला असता , तर गोष्ट वेगळी होती . त्यावर पाकिस्तानी दहशतवाद्यांनी केलेल्या हल्ल्यात आपले जवान शहीद होत असताना तुम्ही तेथील कलाकारांना पाठिंबा कसे देता , असा सवाल करण्यात आला . या प्रश्नावर ओम पुरी यांचा पारा चढला . तेव्हा ते म्हणाले की , शहीद झालेल्या जवानांना आम्ही सैन्यात जायला सांगितलं होतं का ? त्या जवानांना लष्करात जाण्यासाठी कोणी आग्रह केला होता का ? इतकेच वाटत असेल तर , १५ - २० जणांना आत्मघातकी हल्ला करण्यासाठी पाकिस्तानला पाठवा . मी सहा वेळा पाकिस्तानला गेलो आहे . त्यांच्याकडून मला प्रेम आणि आदर मिळाला आहे , असेही ओम पुरी म्हणाले . ‘तुम्हाला असं वाटत आहे का की , भारत आणि पाकिस्तानदरम्यान असणारे वैमन्नस्य इस्राइल आणि पॅलेस्टाईनसारखे व्हावे आणि या देशांमध्ये फार वर्षांसाठी युद्ध सुरु रहावे ? भारतात करोडोंच्या संख्येने मुस्लिम बांधव राहतात . किंबहुना काही भारतीयांचे आणि पाकिस्तानातील नागरिकांचे नातेवाईकही सीमेपलीकडे आहेत . ते या सीमावादाचा लढा कसा देतील ? ’ , असा प्रश्न ओम पुरी यांनी उपस्थित केला . या चर्चेमध्ये ओम पुरी यांनी केलेल्या वक्तव्यासाठी नेटिझन्सनी त्यांना चांगलेच धारेवर धरले आहे . दरम्यान ओम पुरी यांच्या वक्तव्यामुळे सध्या अनेकांच्या भुवया उंचावल्या आहेत . पाकिस्तानी कलाकारांचा मुद्दा इतका चर्चेत येण्यामागचे मुळ कारण म्हणजे अभिनेता सलमान खानने त्यांच्या समर्थनार्थ केलेले वक्तव्य असा अनेकांचा समज आहे . उरी हल्ल्यानंतर भारत आणि पाकिस्तान या दोन्ही देशांदरम्यान तणावाचे वातावरण पाहायला मिळत आहे . अभिनेता रणदीप हुड्डा , अशोक पंडित , नाना पाटेकर आणि अनुपम खेर या कलाकारांनी आणि निर्माते दिग्दर्शकांनी पाकिस्तानी कलाकारांवर बंदी घालण्यात येण्याच्या निर्णयाचे समर्थन केले आहे . त्यामुळे सध्या हे वातावरण आणखीनच विकोपास जाण्याची शक्यता वर्तवण्यात येत आहे .


नवी दिल्ली : उरीतील दहशतवादी हल्ल्यानंतर भारत आणि पाकिस्तानमधील संबंध तणावपूर्ण झाल्याच्या पार्श्वभूमीवर भारतीय क्रिकेट संघाचा कर्णधार महेंद्रसिंह धोनी याच्या आयुष्यावर बेतलेला ' एम . एस . धोनी : द अनटोल्ड स्टोरी ' या चित्रपटावर पाकिस्तानमध्ये बंदी येण्याची दाट शक्यता आहे . हा चित्रपट भारतामध्ये येत्या शुक्रवारी ( 30 सप्टेंबर ) प्रदर्शित होणार आहे . उरीतील हल्ल्यानंतर देशभरात पाकिस्तानविरोधी भावना तीव्र झाली आहे . पाकिस्तानी कलाकारांनी भारतात काम करण्यास अनेक राजकीय पक्षांनी विरोध दर्शविला आहे . महाराष्ट्र नवनिर्माण सेनेनेही पाकिस्तानी कलाकारांवर बंदी घालण्याची मागणी केली होती . एका इंग्रजी वृत्तपत्रातील बातमीनुसार , पाकिस्तानमध्ये ' एम . एस . धोनी ' चित्रपटाच्या वितरणाचे हक्क ' आयएमजीसी ग्लोबल एंटरटेन्मेंट ' या कंपनीकडे होते . मात्र , ' सद्यस्थितीतील दोन्ही देशांमधील तणावपूर्ण संबंध पाहता हा चित्रपट पाकिस्तानमध्ये प्रदर्शित करू नये , ' अशी भूमिका या कंपनीने घेतली आहे . पाकिस्तानमध्ये हिंदी चित्रपटांचा मोठा चाहतावर्ग आहे . सध्या अमिताभ बच्चन यांचा ' पिंक ' आणि रितेश देशमुख यांचा ' बॅंजो ' हे दोन चित्रपट पाकिस्तानमधील थिएटर्समध्ये झळकले आहेत . हिंदी चित्रपटांना दणदणीत प्रतिसाद मिळत असला , तरीही अनेक चित्रपटांवर पाकिस्तानमध्ये बंदीही घातली गेली आहे . जॉन अब्राहम - वरुण धवन यांची प्रमुख भूमिका असलेल्या ' ढिशूम ' या चित्रपटावरही पाकिस्तानने बंदी घातली होती .


भारतीय यष्टिरक्षक महेंद्रसिंह धोनीने ऑस्ट्रेलियाविरुद्धच्या पहिल्या सामन्यात कारकीर्दीतील १०० वे अर्धशतक झळकावलं . मास्टर ब्लास्टर सचिन तेंडुलकर ( १६४ ) , राहुल द्रविड ( १४५ ) आणि सौरव गांगुली ( १०६ ) या दिगज्ज भारतीयांनी यापूर्वी अशी कामगिरी केली आहे . याशिवाय आंतरराष्ट्रीय क्रिकेटमध्ये अर्धशतकांच शतक साजरं करणारा धोनी दुसरा यष्टिरक्षक ठरला . यापूर्वी श्रीलंकेच्या कुमार संगकाराने अर्धशतकांची शंभरी गाठली आहे . धोनीचं हे अर्धशतक अविस्मरणीय असचं आहे . याचं कारण भारताच्या आघाडीच्या फलंदाजांनी नांगी टाकली असताना धोनीने हार्दिक पांड्या आणि भुवनेश्वर कुमारच्या साथीने भारताच्या डावाला आकार दिला . त्याने आंतरराष्ट्रीय कारकीर्दीत वनडेत ६६ , कसोटीमध्ये ३३ आणि टी - २० मध्ये १ अशी शंभर अर्धशतकं केली आहेत . चेन्नईच्या चेपॉक मैदानावर दमदार कामगिरी करण्याची धोनीची ही पहिली वेळ नाही . यापूर्वी आफ्रिका इलेव्हन विरुद्धच्या सामन्यात धोनीने १३९ धावांची शतकी खेळी केली होती . यावेळी देखील अवघ्या ७२ धावांवर ५ गडी तंबूत परतल्यानंतर त्यानं डाव सावरला होता . याच मैदानावर पाकिस्तान विरुद्धच्या सामन्यात देखील त्यानं अविस्मरणीय खेळी केली होती . भारतीय संघाने २९ धावांत ५ गडी बाद झाल्यानंतर धोनीनं नाबाद ११३ धावा केल्या होत्या . ऑस्ट्रेलियाविरुद्धच्या पहिल्या वनडेत भारताची अवस्था ४ बाद ७९ अशी असताना धोनी मैदानात आला . त्यानंतर संयमी खेळी करत त्याने भारताचा डाव सावरला . भारताचा अष्टपैलू खेळाडू हार्दिक पांड्याने त्याला चांगली साथ दिली . पांड्याने या सामन्यात ६६ चेंडूत ५ चौकार आणि ५ षटकारांच्या मदतीनं ८३ धावा केल्या . तर भुवनेश्वर कुमारने ३० चेंडूत ३२ धावांचे योगदान दिलं . धोनी , हार्दिक पांड्या , केदार जाधव आणि भुवनेश्वरच्या महत्त्वपूर्ण खेळीच्या जोरावर भारताने निर्धारित ५० षटकांत ७ बाद २८१ धावा केल्या .


गेल्या काही दिवसांपासून बॉलीवूड इंडस्ट्रीत घटस्फोटाचे वारे वाहत आहेत . यामध्ये अभिनेता कुणाल खेमू आणि सोहा अली खान यांचीही भर पडणार असल्याच्या चर्चेने जोर धरला होता . मात्र , मी आणि सोहा घटस्फोट घेणार नाही , असे सांगत कुणालने या सर्व चर्चांना पूर्णविराम दिला आहे . ”माझे लग्न का संकटात येईल ? माझे लग्न का तुटेल ? लोक काहीही बरळतात” , अशाप्रकारे कुणाल खेमूने ट्विटरवरून घटस्फोटाच्या अफवा पसरवणाऱ्यांना खडे बोल सुनावले . याशिवाय कुणालने यावेळी प्रसारमाध्यमांनाही लक्ष्य केले . एक बार जो मेने कमिटमेंट कर दि तो फिर में अपने प्रेस कि भी नहा सुनता , असे सांगत त्याने प्रसारमाध्यमांना टोला लगावला . कुणाल खेमू आणि पत्नी सोहा अली खान जानेवारी २०१५ मध्ये विवाहबद्ध झाले होते .


समाजमाध्यमांवर कसे व्यक्त व्हावे , याची जाण भारतातील बहुतांशी जणांना नाही , असे म्हटले जाते . प्रत्येक गोष्टीवर लोकांच्या टीका , सल्ले , कुत्सितपणे बोलणे सुरूच असते . भारताचा कसोटी कर्णधार विराट कोहलीनंतर या गोष्टीचा प्रत्यय भारताचा वेगवान गोलंदाज मोहम्मद शमीलाही आला . पण त्याने शांत न राहता खडे बोल सुनावले आहेत . शमीने त्याची पत्नी आणि मुलीसोबतचे कौटुंबिक छायाचित्र समाजमाध्यमावर टाकले . त्या छायाचित्रामध्ये शमीच्या पत्नीने बाह्य़ा नसलेला पेहराव परिधान केला होता . त्यावरून टीकाकारांनी त्यावर तोंडसुख घेतले . या टीकाकारांवर शमीने जोरदार पलटवार केला . ‘‘तुम्हाला जे आयुष्यात हवेसे वाटते ते प्रत्येकाला मिळत नाही आणि ज्यांना मिळते ते फार नशीबवान असतात . माझी पत्नी आणि मुलगी या माझ्या आयुष्याच्या महत्त्वाच्या घटक आहेत . काय चांगले आहे आणि काय नाही , हे मला उत्तमरीत्या माहीत आहे . प्रत्येकाने अंतरंगात डोकावून पाहणे गरजेचेच आहे . तुम्हाला माझा तिरस्कार करायचा असेल तर करीत राहा , ’’ असे शमीने ‘ट्विटर’वर म्हटले आहे .


सीमेवर कुरापती काढणाऱ्या पाकिस्तानला आपल्या देशात खेळू न देण्याच्या भारतीयांच्या ठाम भूमिकेमुळे आशियाई करंडक स्पर्धा अखेर संयुक्त अरब अमिरातीमध्ये हलवण्यास आशियाई क्रिकेट परिषदेला भाग पडले . पूर्वनियोजित कार्यक्रमानुसार ही स्पर्धा १३ ते २८ ऑक्टोबर दरम्यान भारतात होणार होती . आशियाई क्रिकेट परिषदेच्या बैठकीत या मुद्द्यावर चर्चा झाली आणि आम्हाला स्पर्धेचे ठिकाण बदलावे लागले , असे आशियाई क्रिकेटचे आणि पाकिस्तान क्रिकेट मंडळाचे कार्याध्यक्ष नजाम सेठी यांनी जाहीर केले . यंदाच्या या स्पर्धेत भारतासह पाकिस्तान , श्रीलंका , बांगलादेश आणि अफगाणिस्तान यांचा समावेश आहे . सहावा संघ अमिराती , हाँगकाँग , नेपाळ , ओमन यांच्यातील स्पर्धेतून निश्चित होणार आहे . या स्पर्धेचे ठिकाण बदलले जाणार हे अपेक्षित होते . काही महिन्यांपूर्वी झालेल्या अपंगाच्या विश्वकरंडक स्पर्धेतील अंतिम सामना पाकिस्तानमध्ये होणार होता ; परंतु अंतिम सामन्यात प्रवेश केल्यानंतर भारताने पाकिस्तानमध्ये खेळणार नसल्याचे अगोदरच स्पष्ट केले होते . त्यामुळे हा अंतिम सामना दुबईत खेळवावा लागला होता . आता आशियाईतील उदयोन्मुख खेळाडूंची आशियाई स्पर्धा पाकिस्तान आणि श्रीलंकेत संयुक्तपणे होणार आहे . या स्पर्धेत खेळण्यास भारताने नकार दिला , तर आशियाई स्पर्धेतून आम्ही माघार घेऊ , अशी धमकी पाकिस्तानने दिली होती .


आईने बाळाला मिठी मारल्यामुळे बाळाच्या रोगप्रतिकारकशक्तीमध्ये वाढ होत असून , त्यामुळे बाळाच्या हृदयाची गती आणि शरीराचे तापमान योग्य राहण्यास मदत होत असल्याचे डॉक्टरांनी म्हटले आहे . चेहऱ्यावर एक स्मितहास्य दाखवण्यापेक्षा मिठी मारणे अधिक फायदेशीर असल्याचे एका सर्वेक्षणामध्ये डॉक्टरांनी म्हटले आहे . लहान मुले आईने घातलेली मिठी ओळखतात , असा विश्वास ९० टक्के डॉक्टरांनी सर्वेक्षणात व्यक्त केला आहे . डायपर तयार करणाऱ्या ‘हगीस’ या कंपनीने दिल्ली , मुंबई , बेंगळूर , चेन्नई आणि कोलकाता येथे दोन हजार माता आणि पाचशे वैद्यकीय व्यावसायिक यांच्या केलेल्या सर्वेक्षणातून ही माहिती समोर आली आहे . आई आणि बाळ यांच्यामध्ये मिठीची शक्ती जाणून घेण्याचा या सर्वेक्षणाचा उद्देश होता . सर्वेक्षणातील जवळपास ७६ टक्के डॉक्टरांनी आईने मिठीत घेतल्यामुळे बाळाच्या प्रतिकारकशक्तीमध्ये वाढ होत असल्याचा विश्वास व्यक्त केला . बाळाला मिठीत घेतल्याने बाळाच्या हृदयाची गती योग्य राहते , रोगप्रतिकारकशक्ती मजबूत होते आणि ऑक्सिजनच्या पातळीत वाढ होते . एवढेच नव्हे तर बाळ रडायचे थांबते आणि त्याला आलेला ताणही कमी होण्यास मदत होत असल्याचे कंपनीने सर्वेक्षणात म्हटले आहे . आईने आलिंगन दिल्यामुळे संप्रेरक वाहण्यास सुरुवात होते व त्यामुळे शरीराचे तापमान कमी होण्यास मदत होते . सर्वेक्षणामध्ये ८५ टक्के डॉक्टरांनी मातांना बाळाला आलिंगन देण्यासाठी प्रोत्साहन दिले आहे . यामुळे आरोग्याचे फायदे मिळत असल्याचे डॉक्टरांनी म्हटले आहे . बाळाला मिठीत घेण्यामुळे मिळणाऱ्या फायद्यांची जवळपास ८० टक्के महिलांना माहितीच नसते . जवळपास ९० टक्के भारतीय माता बाळाला मिठी मारून त्याच्याबाबतचे प्रेम व्यक्त करतात . बाळाला दिवसातून सात ते आठ वेळा मिठी मारल्यामुळे बाळाबाबतच्या चिंता कमी होत असल्याचा विश्वास ९१ टक्के महिलांनी व्यक्त केला आहे .


काही दिवसांपूर्वी बोनी कपूर यांनी त्यांचा ६३ वा वाढदिवस अगदी धूमधडाक्यात चेन्नईमध्ये साजरा केला . या पार्टीला बॉलिवूडमधून अनेक सेलिब्रिटींनी उपस्थिती लावली होती . पण त्यांच्या कुटुंबातील एकही व्यक्ती या पार्टीला हजर नव्हती . त्यामुळे बोनीचे अनिल आणि संजयसोबतच्या नात्यात काही दुरावा तर आला नाही ना हा प्रश्न साऱ्यांना पडला आहे . एकीकडे बोनी यांच्या वाढदिवसाच्या पार्टीला कोणी नव्हते तर दुसरीकडे संजय आणि अनिल यांनी दिलेल्या दिवाळी पार्टीत बोनी यांची अनुपस्थिती प्रकर्षाने जाणवत होती . पण अर्जुन आणि अन्शुला ही दोन्ही मुलं संजय आणि अनिल काकांकडे वारंवार दिसतात . कपूर यांच्या कुटुंबाशी जवळचे संबंध असलेल्या एका व्यक्तीने सांगितले की , ‘बोनी यांचे त्यांच्या दोन्ही भावांशी असलेले नात जवळपास संपत आले आहे . बोनी यांची पहिली पत्नी मोना यांच्या मृत्यूनंतर तर त्यांच्या नात्यात अजून दरी निर्माण झाली . संपूर्ण कपूर कुटुंबाचा मोनावर फार जीव होता . पण तिच्या मृत्यूनंतर सगळ्याच गोष्टी बदलल्या . आता बोनीही फारसा संजय आणि अनिलच्या घरी येत नाही आणि ते दोघंही त्याच्याकडे जात नाहीत . राहत राहिला अर्जुन आणि अन्शुलाचा प्रश्न तर त्यांनी फार आधीच बोनी यांच्या दुसऱ्या कुटुंबासोबत न राहण्याचा निर्णय घेतला होता . त्यामुळे ते आपल्या काकांसोबत राहणंच पसंत करतात . ’ सध्या बोनी यांना श्रीदेवीच्या घरच्यांचा पाठिंबा मिळत आहे . बोनी यांच्या वाढदिवसाला श्रीदेवी यांची बहिण श्रीलथा आणि तिचा नवरा उपस्थित होता . श्रीदेवी आणि श्रीलथा यांच्यातले वाद मिटवण्यात बोनी यांचा फार मोठा हात आहे . पण तेच बोनी आज स्वतःच्या सख्या भावांपासून दूर गेले आहेत . बोनी यांनीच अनिल आणि संजय यांचे करिअर उभारण्यात महत्त्वाची भूमिका बजावली होती .


साखळी गटात आघाडीचे स्थान घेणाऱ्या सनरायझर्स हैदराबादला हरवले तरच चेन्नई सुपर किंग्ज संघाचे इंडियन प्रीमिअर लीगच्या प्लेऑफमधील स्थान निश्चित होणार आहे . त्या दृष्टीनेच येथे रविवारी होणाऱ्या लढतीबाबत उत्कंठा निर्माण झाली आहे . हैदराबादने आतापर्यंत झालेल्या अकरा सामन्यांमध्ये अठरा गुणांसह अव्वल स्थान घेतले आहे . चेन्नईने तेवढय़ाच सामन्यांमध्ये चौदा गुण मिळवले आहेत . शुक्रवारी राजस्थान रॉयल्स संघाने चेन्नईला पराभवाचा धक्का दिल्यामुळे त्यांना प्लेऑफसाठी आज सर्वोच्च कौशल्य दाखवावे लागणार आहे . राजस्थानविरुद्ध झालेल्या पराभवाचे खापर कर्णधार महेंद्रसिंग धोनीने गोलंदाजांवर फोडले होते . त्यांचा अनुभवी गोलंदाज हरभजनसिंगने केवळ दोन षटकांमध्ये २९ धावा दिल्या होत्या . त्यामुळे उर्वरित दोन षटके टाकण्यासाठी त्याला संधी देण्याचे धाडस धोनी दाखवू शकला नाही . चेन्नईच्या फलंदाजीची मुख्य मदार शेन वॉटसन , अंबाती रायुडू , सुरेश रैना , ड्वेन ब्राव्हो , फॅफ डय़ु प्लेसिस , ध्रुव शौरी तसेच धोनी यांच्यावर आहे . राजस्थानविरुद्ध त्यांना अपेक्षेइतका दोनशे धावांचा टप्पा गाठता आला नव्हता . हैदराबादविरुद्ध त्यांना दोनशे धावांचे लक्ष्य ठेवावे लागणार आहे . चेन्नईच्या गोलंदाजीची भिस्त हरभजनसिंग , ब्राव्हो , रवींद्र जडेजा , वॉटसन , इम्रान ताहीर , शार्दूल ठाकूर , डेव्हिड विली , कर्ण शर्मा , सॅम बिलिंग्ज यांच्यावर आहे . हैदराबादला शिखर धवन , कर्णधार केन विल्यम्सन , युसूफ पठाण , मनीष पांडे , शकीब अल हसन , वृद्धिमान साह , सचिन बेबी , कालरेस ब्रेथवेट यांच्याकडून चांगल्या फलंदाजीची अपेक्षा आहे . भारताचा द्रुतगती गोलंदाज भुवनेश्वर कुमार हे हैदराबादच्या गोलंदाजीचे मुख्य अस्त्र असणार आहे . त्याच्याबरोबरच सिद्धार्थ कौल , संदीप शर्मा , रशीद खान , शकीब अल हसन यांच्याकडून प्रभावी कामगिरीची आशा आहे . गहुंजे येथील आंतरराष्ट्रीय स्टेडियमवर हा सामना होणार असून खेळपट्टी फलंदाजीस पोषक राहील अशी अपेक्षा आहे . साप्ताहिक सुटीमुळे या सामन्यास प्रेक्षकांचा भरघोस प्रतिसाद मिळेल असा अंदाज आहे .


बॉलिवूडचे ज्येष्ठ अभिनेते मिथुन चक्रवर्ती गेल्या अनेक दिवसांपासून आजारी आहेत . डॉक्टरांनी दिलेल्या अहवालानूसार सततच्या व्यग्र कारभारामुळे ते पाठिच्या दुखण्याने त्रस्त होते . यावर उपचार करण्यासाठी ते लॉस ऐन्जेलिसला गेले आहेत . सुत्रांनी दिलेल्या माहितीनुसार २००९ मध्ये इमरान खानच्या ‘लक’ या सिनेमात एक स्टंट केला होता . हा स्टंट करताना त्यांना दुखापत झाली होती . त्यांना एका दृष्यामध्ये चॉपरवरुन उडी मारायची होती . पण चुकीच्या उडीमुळे ते सरळ खाली जमिनीवर पडले आणि त्यांना गंभीर पाठीची जखम झाली . जेव्हा पाठिचे दुखणे थांबले नाही तेव्हा त्यांनी अमेरिकेतल्या तज्त्रांचा सल्ला घेण्याचे ठरवले . मिथून यांचे व्यवस्थापक यांनी या बातमीला दुजारा दिला आहे . ‘गेल्या दोन आठवड्यांपासून ते लॉस ऐन्जेलिसमध्ये उपचार घेत आहे असेही ते म्हणले . ऑक्टोबरच्या शेवटच्या आठवड्यापर्यंत तरी ते भारतात येणार नाहीत , ’ असेही ते म्हणाले . मिथुन हे ८० च्या दशकातले नावाजलेले अभिनेते होते . ‘डिस्को डांसर’ , ‘मुझे इन्साफ चाहिए’ , ‘घर एक मंदिर’ यांसारख्या अनेक हिट सिनेमातून त्यांनी काम केले आहे . ‘हवाईजादा’ या सिनेमानंतर मिथुन यांनी व्यावसायिक पातळीवर कोणताही सिनेमा केलेला नाही . त्यांचे पाठिचे दुखणे लवकर बरे व्हावे इच्छ आमच्याकडून सदिच्छा . मिथुन चक्रवर्ती यांना तृणमूल काँग्रेसकडून राज्यसभेमध्ये पाठवण्यात आले होते . पण दोन वर्षांच्या या कालावधीत ते फक्त तीनदा संसदेत गेले होते . मंगळवारी आजारपणामुळे त्यांच्याकडून संसदेतून सुट्टीसाठी परवानगी मागण्यात आली तेव्हा खासदारांनी त्यांच्या सुट्टीवर आक्षेप घेतला होता . मिथुन यांनी नंतर वैद्यकीय प्रमाणपत्रही दाखवले .


शशांक घोष दिग्दर्शित ‘वीरे दी वेडिंग’ हा चित्रपट याच आठवड्यात शुक्रवारी ( १ जून ) प्रदर्शित होणार आहे . स्वच्छंदीपणे आयुष्य जगणा - या चारजणींभोवती फिरणारा हा चित्रपट पाहण्यासाठी सध्या तरुणाई फारच उत्सुक आहे . भारतीय सेन्सॉर बोर्डाने या चित्रपटाला ‘ए’ प्रमाणपत्र देऊन प्रमाणित केलं असलं तरी पाकिस्तानच्या सेन्सॉर बोर्डाने मात्र या चित्रपटाच्या प्रदर्शनावर बंदी घातली आहे . त्यामुळे हा चित्रपट भारतीय प्रेक्षकांना जरी पाहता आला तरी पाकिस्तानमधील प्रेक्षकांना पाहता येणार नाही . आजच्या पिढीला आकर्षित करण्यासाठी या चित्रपटामध्ये काही अपशब्द आणि उथळ भाषेचा वापर करण्यात आला आहे . मात्र याच अपशब्दांवर आक्षेप घेत पाकिस्तानच्या सेंट्रल बोर्ड ऑफ फिल्म सेन्सॉरने चित्रपटावर बंद घालण्याचा निर्णय घेतल्याचे सांगण्यात येत आहे . विशेष म्हणजे हा निर्णय सेन्सॉर मंडळातील सर्व सदस्यांनी एकमताने घेतला आहे . एकाही सदस्याने या निर्णयाविरुद्ध आवाज न उठविल्यामुळे चित्रपटाच्या प्रदर्शनावर बंदी घालण्याचा निर्णय अंतिम करण्यात आला . ‘वीरे दी वेडिंग’च्या माध्यमातून अभिनेत्री करिना कपूर पुन्हा एकदा चित्रपटसृष्टीत पदार्पण करत आहे . या चित्रपटामध्ये सोनम कपूर , करिना कपूर , स्वरा भास्कर आणि शिखा तस्लानिया यांच्या महत्त्वाच्या भूमिका आहेत . काही दिवसांपूर्वीच या चित्रपटाचा ट्रेलर प्रदर्शित झाला होता . या ट्रेलरला प्रेक्षकांनी उत्स्फुर्त प्रतिसादही दिला होता . मात्र तरीदेखील पाकिस्तानमध्ये या चित्रपटावर बंदी घालण्याचा निर्णय घेतला आहे . दरम्यान , काही दिवसांपूर्वीच ‘वीरे दी . . ’ला भारतीय सेन्सॉर बोर्डाने ‘ए’ प्रमाणपत्र देऊन प्रमाणित केलं आहे . निर्मात्यांनी या चित्रपटातील शिवीगाळ किंवा एकंदर वापरण्यात आलेल्या भाषेवर कोणत्याही प्रकारची कात्री न चालवण्याची विनंती सेन्सॉरकडे केली होती . ज्यानंतर या चित्रपटावर कात्री न चालवता कोणत्याही कटशिवाय त्याला ‘ए’ प्रमाणपत्र देण्यात आलं . त्यामुळे हा चित्रपट भारतात जरी प्रदर्शित झाला तरी पाकिस्तानात होणार नाही . याकारणामुळे प्रेक्षकांचा हिरमोड होण्याबरोबरच चित्रपटाच्या कमाईवरही त्याचा परिणाम होणार असल्याचं एकंदरीत दिसून येत आहे .


विराट कोहली आणि अनुष्का शर्माने त्यांच्या लग्नाविषयी कमालीची गुप्तता बाळगली होती . लग्नानंतर दोघांनीही अधिकृत घोषणा करुन फोटोही शेअर केले . त्यानंतर दोघांचे साखरपुडा , हळद आणि लग्नाच्या विधीचे अनेक फोटो आणि व्हिडिओ सोशल मीडियावर झपाट्याने व्हायरल झाले . ‘विरुष्का’च्या लग्नाची जेवढी चर्चा होती तेवढीच चर्चा त्यांचा पोषाखाचीही होती . दोघांचाही पोषाख चर्चेचा विषय ठरत आहे . विराट आणि अनुष्काने त्यांच्या लग्नात जो ड्रेस घातला होता तो ड्रेस डिझाइन करायला कारागिरांनी फार मेहनत घेतली . या दोघांचा पोषाख एवढा का ट्रेण्डमध्ये येतोय याची कारणं पाहुया… लग्नाच्या विधींना ९ डिसेंबरपासून सुरूवात झाली . एक कंटेनर भरून फूल मागवण्यात आली होती . लग्नात पारंपरिक सनई - चौघड्यांसह भांगडाही करण्यात आला . लग्नात दोघांनी जो ड्रेस घातला होता ते दोन्ही ड्रेस प्रसिद्ध डिझायनर सब्यसाची मुखर्जी यांनी तयार केले होते . स्वतः सब्यसाची म्हणाले की अनुष्काचा लेहंगा तयार करायला त्यांच्या संपूर्ण टीमने विशेष मेहनत घेतली . अनुष्काचा लेहंगा तयार करायला तब्बल ६७ कारागीर लागले . या सर्व कारागिरांनी मिळून ३२ दिवसांमध्ये हा शाही लेहंगा तयार केला . फिकट गुलाबी रंगाच्या या लेहंग्यावरील खास नक्षीकाम कोणत्याही मशीनवर न करता हाताने केले आहे . हे तर झाले लेहंग्याचे वैशिष्ट्य , पण तिच्या दागिन्यांवरही विशेष मेहनत घेण्यात आली होती . पारंपरिक जडाऊ पद्धतीचे काम केलेले दागिने तिने परिधान केले होते . या दागिन्यात पैलू न पाडलेले खडे आणि जपानी मोत्यांचा वापर करण्यात आला . विराटची शेरवानीही अनुष्काच्या लेहंग्याला साधर्म्य साधेल अशीत तयार करण्यात आली होती . अनुष्काच्या लेहंग्यासाठी फिकट गुलाबी रंगाची निवड केल्यावर विराटच्या शेरवानीसाठी पांढरा रंग निवडला . शेरवानीवर बनारसी नक्षीकामासोबत हातमागाचीही कारागिरी करण्यात आली . टसर फ्रॅब्रिकच्या स्टोलसह विराटने फिकट गुलाबी रंगाचा फेटा बांधला होता . मेहंदी सोहळ्यातही विरुष्काच्या कपड्यांकडेच साऱ्यांचे लक्ष होते . यावेळी अनुष्काने गडद गुलाबी रंगालाच प्राधान्य दिले . ग्राफिक क्रॉप टॉपसह गुलाबी आणि केशरी रंगाचा सिल्कचा लेहंगा घातला होता . या लेहंग्यावरही कोलकाताची प्रसिद्ध ब्लॉक प्रिंट आणि हातमागाची कारागिरी करण्यात आली होती . विराटने मेहंदी समारंभात खादीच्या सफेद कुर्त्यासोबत त्याच रंगाचा चुडीदार घातला होता . पण अनुष्काच्या ड्रेसला मॅचिंग म्हणून त्याने गुलाबी रंगाचे नेहरू जॅकेट वापरले होते . साखरपुड्याला अनुष्काने मरुन रंगाची साडी नेसली होती . साडीवरील मोतीसह जरदोजी आणि मरोरीची कारागिरी सर्वांचे लक्ष वेधून घेत होती . दागिन्यांत तिने मोती आणि खड्यांची कारागिरी असलेला चोकर घातला होता . त्यालाच साजेसे स्टड कानातले , आंबाडा आणि त्याच्या बाजूला गुलाबाचं फूल माळलं होत . साखरपुड्याला विराटने व्हाइट शर्टवर निळ्या रंगाचा सूट घातला होता . दागिन्यांत तिने २२ कॅरेट सोन्याचे झुमके घातले . या झुमक्यातही पैलू न पाडलेले खडे आणि जपानी मोत्यांचा वापर करण्यात आला . परिपूर्ण लूक दाखवण्यासाठी तिने पंजाबी चपलांनाच प्राधान्य दिले . या चपलांचीही विशेष गोष्ट म्हणजे त्यावर हाताने नक्षीकाम केले गेले होते .


भारताचे प्रतिनिधित्व करताना मैदानावर धमाकेदार फलंदाजीने विरोधी संघातील गोलंदाजांना भयभित करुन सोडणारा मुलतानचा सुलतान वीरेंद्र सेहवाग सध्या सोशल माध्यमातून फटकेबाजी करताना दिसतो आहे . या फटकेबाजीत सेहवाग सतत पाक खेळाडू विरोधात आक्रमक रुप धारण करताना दिसतोय . यापूर्वी त्याने रावळपिंडी एक्स्प्रेस शोएब अख्तरसह अनेक क्रिकेटरवर ट्विटरसुख घेतले आहे . सेहवागने पुन्हा एकदा पाकच्या खेळाडूवर निशाणा साधला आहे . क्रिकेटर उमर अकमल ट्विटवर वेगवेगळ्या पोजमध्ये फोटोशेअर करत असतो . त्याने शेअर केलेल्या एका फोटोवर सेहवागने त्याची मस्करी केली . अकमलने शेअर केलेल्या फोटोवर सेहवागने ‘मैं तो नन्हा सा , मुन्ना सा , प्यारा सा बच्चा हूं . एक साथ ४ - ४ बॅट . ’ असे ट्विट केले आहे . वीरेंद्र सेहवाग अशा ट्विटच्या माध्यमातून आपल्या चाहत्यांचे मनोरंजन करतो . सेहवागने केलेले हे ट्विट अकमलच्या जखमेवर मीठ चोळणारे आहे . पाकिस्तानचा संघ सध्या इंग्लड दौऱ्यावर कसोटी मालिका खेळतो आहे . मात्र , खराब कामगिरीमुळे अकमलला पाकिस्तानच्या या संघात स्थान मिळवता आलेले नाही . त्यामुळे सेहवागने केलेले हे ट्विट अकमलची खिल्ली उडविणारे असेच आहे .


पाकिस्तानचा माजी कर्णधार इंझमाम उल हक हा एकेकाळचा सर्वोत्तम फलंदाज होता . त्याने अनेकदा पाकिस्तानला अनेक सामने जिंकून दिले . असे असले तरी इंझमामची एक गोष्ट चाहत्यांना कायम लक्षात राहते ती म्हणजे त्याचे धावचीत बाद होणे किंवा साथीदार फलंदाजाला धावचीत करणे . इंझमामच्या एकूण कारकिर्दीत एकेरी , दुहेरी आणि तिहेरी धावांची संख्या फार कमी आहे . त्याच्या एकदिवसीय कारकिर्दीत तो एकूण ४० वेळा हास्यास्पद पद्धतीने धावचीत झाला . आता इंझमामचा पुतण्या इमाम उल हक हा देखील एका सामन्यातील हास्यास्पद रन आउटमुळे चर्चेत आला आहे . इमाम उल हकने नॉर्थम्टन्शायरविरुद्धच्या सामन्यात एक चेंडू फाईन लेगच्या दिशेने टोलवला आणि धाव घेण्यास सुरुवात केली . मात्र आपल्या साथीदाराकडे लक्ष देण्याऐवजी तो चेंडूकडे बघत धावू लागला . नॉन स्ट्राईकवर असलेल्या अझर अलीने त्याला चुकवण्याचा प्रयत्न केला . मात्र इमाम आणि अझरची अखेर टक्कर झाली . त्यामुळे अझर अली धावचीत झाला आणि इमाम मात्र कमरेवर ठेवून उभा राहिला . हा पहा व्हिडीओ – या घटनेनंतर इमामला ट्रॉल करण्यात आले . त्याची चाहत्यांनी खिल्ली उडवली . जसा काका तसा पुतण्या , ही तर इंझमामची आठवण करून देणारी घटना आहे , हे गल्ली क्रिकेट सुरु आहे का ? , इंझमामच्या पुतण्याने धावचीत करण्याची परंपरा कायम ठेवली , अशा विविध कमेंट करून चाहत्यांनी इमामला ट्रोल केले .


नोव्हाक जोकोविचने इटालियन ओपन टेनिस स्पर्धेत विजयी सलामी दिली . त्याने युक्रेनच्या अलेक्झांडर डोल्गोपोलोव याला 6 - 1,6 - 3 असे हरवित सहज दुसरी फेरी गाठली . गेल्या आठवड्यात माद्रिदमधील स्पर्धेत ब्रिटनच्या काईल एडमंडकडून जोकोविचला धक्का बसला होता . कोपराच्या दुखापतीनंतर पुनरागमन यशस्वी व्हावे म्हणून जोकोविच प्रयत्नशील आहे . गेल्या वर्षी विंबल्डननंतर त्याला एकाही स्पर्धेत उपांत्यपूर्व फेरी गाठता आलेली नाही . जागतिक क्रमवारीत त्याची 18व्या स्थानावर घसरण झाली आहे . गेल्या वर्षी जोकोविचने उपविजेतेपद मिळविले होते . पहिल्या फेरीतील सफाईदार विजयामुळे त्याचा आत्मविश्वास उंचावला आहे . रोममधील सलामी उत्साहवर्धक आहे . गेल्या दोन महिन्यांच्या तुलनेत या स्पर्धेत जास्त फेऱ्यांपर्यंत आगेकूच करू शकेन असा विश्वास वाटतो . - नोव्हाक जोकोविच


अलाहाबाद सर्वोच्च न्यायालयाच्या हस्तक्षेपामुळे भारतीय ऑलिंपिक संघटनेने आशियाई क्रीडा स्पर्धेसाठी पुरुष हॅंडबॉल संघाची प्रवेशिका पाठवण्याचा निर्णय घेतला आहे . मात्र , आशियाई क्रीडा स्पर्धा संयोजकांनी संघाची प्रवेशिका अद्याप स्वीकारलेली नाही . अलाहाबाद उच्च न्यायालयाच्या लखनौ खंडपीठाने हॅंडबॉल संघास आशियाई क्रीडा स्पर्धेस पाठवण्याचा निर्णय दिला आहे . " न्यायालयाच्या निर्णयाचा भारतीय ऑलिंपिक संघटनेच्या कायदे समितीने अभ्यास केला . त्यांनीही संघ पाठवण्यास मंजुरी दिल्याचे सांगितले . त्यानुसार आम्ही हॅंडबॉल संघाची प्रवेशिका पाठवली आहे , ' असे भारतीय ऑलिंपिक संघटनेचे सचिव राजीव मेहता यांनी सांगितले . भारतीय ऑलिंपिक संघटनेने या महिन्याच्या सुरवातीस जाहीर केलेल्या संघात महिला हॅंडबॉल संघास मंजुरी देताना पुरुष संघाचा समावेश केला नव्हता ; मात्र या स्पर्धेच्या ड्रॉमध्ये भारताचा समावेश करण्यात आला . आशियाई हॅंडबॉल महासंघाने याबाबतची माहिती भारतास कळवली . त्यानंतरही भारतीय ऑलिंपिक संघटनेने मंजुरी न दिल्याने हॅंडबॉल संघटनेने न्यायालयात याचिका सादर केली होती .


भारतीय संघाचा कर्णधार विराट कोहली याने आपल्या करिअरमध्ये आणखी एक लक्षवेधी कामगिरी केली आहे . क्रिकेटची गीता समजल्या जाणाऱया ‘विस्डेन’ या वार्षिकांकाच्या मुखपृष्ठावर विराट कोहली अवतरला आहे . ‘विस्डेन’ क्रिकेटर्स अलमनॅक पुस्तिकेने विराट कोहलीला २०१६ या वर्षातील जगातील अव्वल क्रिकेटपटू म्हणून जाहीर केले आहे . विराट कोहलीची गेल्या वर्षभरातील कामगिरी त्याच्या करिअरमध्ये मैलाचा दगड ठरली . कोहलीने सलग चार कसोटी सामन्यांत चार द्विशतकं ठोकण्याचा पराक्रम देखील याच वर्षात केला . त्याच्या नेतृत्त्वात भारतीय संघाने न्यूझीलंड , इंग्लंड , वेस्ट इंडिज , ऑस्ट्रेलिया आणि बांगलादेशविरुद्ध कसोटी मालिका विजय साजरा केला . कोहलीने यंदाच्या हंगामात १२०० धावा ठोकल्या . कोहलीच्या धमाकेदार कामगिरीने संघातील खेळाडूंनाही आत्मविश्वास मिळतो . पण ऑस्ट्रेलिया विरुद्धच्या कसोटी मालिकेत कोहलीच्या धावांना ब्रेक लागला . कोहली ऑस्ट्रेलियाविरुद्ध तीन कसोटी सामने खेळला . यात त्याला फक्त ४६ धावा करता आल्या . खांद्याच्या दुखापतीमुळे कोहलीला एका कसोटी सामन्याला मुकावे लागले . दरम्यान , कोहलीला ‘विस्डेन’ने जागतिक अव्वल खेळाडूचा सन्मान दिला , तर ऑस्ट्रेलियाच्या एल्स पेरी हिला जगातील अव्वल दर्जाची महिला क्रिकेटपटू म्हणून सन्मानित करण्यात आले आहे . मिसबाह - उल - हक , युनूस खान , बेन डकेट , ख्रिस वोक्स यांनाही ‘क्रिकेटर ऑफ द इअर’ म्हणून घोषित करण्यात आले .


रिलायन्स जिओने काही महिन्यांपूर्वी आपला फिचरफोन जवळपास मोफत देऊन मोबाईल क्षेत्रात धुमाकूळ घातला होता . या फोनसाठी नागरिकांनी मोठ्या प्रमाणात नोंदणी केली होती . त्यामुळे कंपनीला नोंदणी बंद करावी लागली होती . आता या मोबाईलला टक्कर देण्यासाठी आयडीयानेही आपला नवीन फिचर फोन लाँच करणार आहे . यासाठी कंपनीने कार्बन या भारतीय कंपनीशी करार केला आहे . यातील आणखी एक महत्त्वाची बाब म्हणजे ९९९ रुपयांचा हा फोन खरेदी केल्यावर ग्राहकांना १ हजार रुपयांची कॅशबॅक मिळणार आहे . याशिवाय स्मार्टफोनच्या खरेदीवरही कॅशबॅक ऑफर देण्यात येणार आहे . ही किंमत २ हजार रुपये इतकी असेल . याअंतर्गत आयडियाकडून karbonn K310N , K24 Plus आणि K9 हे फीचरफोन विकत घेता येणार आहेत . कॅशबॅक ऑफर घेण्यासाठी ग्राहकांना पहिले १८ महिने २७०० रुपयांचे आयडियाचे रिचार्ज करावे लागणार आहे . पहिेले १८ महिने झाल्यावर ग्राहकांना ५०० रुपयांचा टॉकटाइम देण्यात येणार आहे . Karbonn A41 Power आणि A9 indian वर १५०० रुपयांची कॅशबॅक ऑफर देण्यात आली आहे . या दोन्ही फोनची किंमत २ , ९९९ आणि ३ , ९९९ रुपये आहे . १८ महिने पूर्ण झाल्यावर कॅशबॅकमधील ५०० रुपये मिळतील तर ३६ महिने पूर्ण झाल्यावर उर्वरित १००० रुपये मिळतील असे सांगण्यात आले आहे . त्यामुळे तुम्ही नवीन फोन घेण्याचा विचार करत असाल तर आयडीयाचा विचार करणे नक्कीच तुमच्या फायद्याचे ठरु शकते .


ऑस्ट्रेलियाविरुद्ध चौथा एकदिवसीय क्रिकेट सामना आज रंगणार ऑस्ट्रेलियाने सहा वेळा हा विक्रम केला आहे . . दक्षिण आफ्रिकेने पाच वेळा . पाकिस्तान , वेस्ट इंडिज आणि श्रीलंका यांनी दोनदा , न्यूझीलंडने एकदा , इंग्लंडनेही हा विक्रम आपल्या नावावर केला आहे . पण बांगलादेश आणि झिम्बाब्वेला हे जमले नाही . आणि भारतीय क्रिकेट संघालाही . हा विक्रम नक्की कोणता ? तर सलग दहा एकदिवसीय सामन्यांमध्ये विजय मिळवण्याचा . पण ही गोष्ट आता मांडायची गरज नेमकी काय ? हा प्रश्नही क्रिकेट चाहत्यांना सतावत असेल . याचे कारण म्हणजे भारताने आतापर्यंत सलग नऊ एकदिवसीय सामन्यांमध्ये विजय मिळवला आहे आणि ऑस्ट्रेलियाविरुद्धच्या मालिकेतील चौथा एकदिवसीय सामना जिंकून ‘विजयादशमी’साठी भारतीय संघ सज्ज झाला आहे . ऑस्ट्रेलियाविरुद्धच्या पहिल्या तीन एकदिवसीय सामन्यांमध्ये विजय मिळवत पाच सामन्यांची मालिका खिशात टाकली आहे . आता भारत सलग दहावा सामना जिंकणार का आणि त्यानंतर ऑस्ट्रेलियावर निर्भेळ यश मिळवणार का , याची उत्सुकता साऱ्यांना असेल . वेस्ट इंडिजच्या दौऱ्यात अँटिग्वा येथील सामन्यानंतर भारताने एकही एकदिवसीय लढत गमावलेली नाही . दुसरीकडे ऑस्ट्रेलियाला २६ जानेवारीपासून एकही सामना जिंकता आलेला नाही . त्यामुळे हा सामना दोन्ही संघांसाठी महत्त्वाचा समजला जात आहे . ऑस्ट्रेलियाचा संघ पराभवाचा दुष्काळ संपवणार की भारतीय संघ सलग दहावा विजय साजरा करणार , याकडे साऱ्यांचे लक्ष असेल . भारतीय संघ सध्याच्या घडीला भन्नाट फॉर्मात आहे . गोलंदाजीमध्ये भुवनेश्वर कुमार , जसप्रीत बुमराह , कुलदीप यादव , युजवेंद्र चहल हे भेदक गोलंदाजी करीत आहेत . हार्दिक पंडय़ा हा अष्टपैलू खेळाडू या मालिकेत सर्वस्व पणाला लावून खेळताना दिसत आहे . आतापर्यंतच्या तिन्ही सामन्यांमध्ये त्याच्याकडून नेत्रदीपक कामगिरी पाहायला मिळाली आहे . अजिंक्य रहाणे आणि रोहित शर्मा यांनी गेल्या सामन्यात चांगली फलंदाजी केली होती . या दोघांचे फॉर्मात येणे संघाचे मनोबल उंचावणारे असेल . कर्णधार विराट कोहली आणि महेंद्रसिंग धोनी यांच्याकडून लौकिकाला साजेशी कामगिरी पाहायला मिळाली आहे . पण केदार जाधव आणि मनीष पांडे यांना अजूनही अपेक्षित कामगिरी करता आलेली नाही . या सामन्यात कदाचित पांडेच्या जागी लोकेश राहुलला संधी मिळण्याची शक्यता आहे . ऑस्ट्रेलियाचा संघ फलंदाजी आणि गोलंदाजी या दोन्ही विभागात छाप पाडण्यात अपयशी ठरली आहे . धडाकेबाज सलामीवीर डेव्हिड वॉर्नरचा हा शंभरावा एकदिवसीय सामना आहे . त्यामुळे दमदार खेळी साकारून आपला ‘शतक महोत्सव’ साजरा करण्यासाठी वॉर्नर उत्सुक असेल . तिसऱ्या सामन्यात पहिल्यांदाच खेळणाऱ्या आरोन फिंचने शतकी खेळी साकारली होती , त्याच्याकडून कामगिरीत सातत्य ठेवण्याची अपेक्षा असेल . कर्णधार स्टीव्हन स्मिथने या मालिकेत अर्धशतकांची वेस ओलांडली असली तरी त्याला एकदाही शतक झळकावता आलेले नाही . त्यामुळे त्याच्यासाठीही हा सामना महत्त्वाचा असेल . गोलंदाजीमध्ये अॅश्टॉन अगर जायबंदी असल्याने अॅडम झाम्पाला या सामन्यात संधी मिळू शकते . संभाव्य संघ भारत : विराट कोहली ( कर्णधार ) , रोहित शर्मा , अजिंक्य रहाणे , लोकेश राहुल , मनीष पांडे , केदार जाधव , हार्दिक पंडय़ा , महेंद्रसिंग धोनी , रवींद्र जडेजा , भुवनेश्वर कुमार , जसप्रीत बुमराह , उमेश यादव , मोहम्मद शमी , कुलदीप यादव . ऑस्ट्रेलिया : स्टीव्ह स्मिथ ( कर्णधार ) , डेव्हिड वॉर्नर , हिल्टन कार्टराईट , ट्रॅव्हीस हेड , ग्लेन मॅक्सवेल , मार्कस स्टोइनीस , मॅथ्यू वेड , जेम्स फॉल्कनर , नॅथन कोल्टर - नील , पॅट कमिन्स , केन रिचर्डसन , अॅश्टॉन अगर , अॅडम झम्पा , पीटर हॅण्डकोम्ब , अॅरोन फिंच . सामन्याची वेळ : दुपारी १ . ३० वाजल्यापासून . थेट प्रक्षेपण : स्टार स्पोर्ट्स वाहिनीवर .


बॉलिवूड अभिनेत्री बिपाशा बासुला श्वास घेण्यास त्रास होत असल्यामुळे तिला मुंबईतील एका रुग्णालयात भरती करण्यात आले . मिळालेल्या माहितीनुसार , बिपाशाला गेल्या काही दिवसांपासून श्वसानाचा त्रास सातत्याने होत होता . बिपाशाच्या प्रकृतीबद्दल सध्या कोणतेही अपडेट मिळालेले नाहीत . डॉक्टरांच्या देखरेखीखाली बिपाशावर उपचार सुरू आहेत . काही दिवसांपूर्वी बिपाशा आणि तिचा नवरा करण सिंग ग्रोवरने त्यांच्या लग्नाच्या वाढदिवसानिमित्ताने अनेक फोटो सोशल मीडियावर शेअर केले होते . त्यांचे हे फोटो पाहिल्यावर त्यांच्यातलं प्रेम अजून तसूभरही कमी झालं नाही असंच म्हणालं लागेल . मित्र - मैत्रिणींसोबत ते दोघं सुट्टयांचा आनंद लुटत होती . ३० एप्रिलला त्यांच्या लग्नाला दोन वर्ष पूर्ण झाली . बिपाशाचे हे पहिले लग्न असून करणचे मात्र हे तिसरे लग्न आहे . करणच्या आगामी सिनेमाबद्दल बोलायचे झाले तर लवकरच तो ३देव सिनेमातून प्रेक्षकांच्या भेटीला येणार आहे .


आज प्रत्येक क्षेत्रात महिला पुरुषांच्या बरोबरीने काम करताना दिसतात . आपले श्रेष्ठत्व सिद्ध करणाऱ्या महिलांची संख्या वाढत असताना त्यांच्यात तंबाखू सेवन करण्याचे प्रमाणही वाढत असल्याचे दिसते . निरीक्षणानुसार , तंबाखू सेवन करणा - या महिलांच्या सरासरीत भारत अमेरिकेच्या मागोमाग असून , भारतातील १ . २१ कोटी महिला धुम्रपान करत असल्याचे आढळून आले आहे . म्हणजेच भारतातील सरासरी पुरुष दिवसातून ६ . १ सिगारेट ओढत असताना एक स्त्री सरासरी ७ वेळा धुम्रपान करते . यातील आश्चर्याची बाब म्हणजे ग्रामीण भागात वेगवेगळ्या स्वरुपात तंबाखू खाण्याचे प्रमाण जास्त आहे . शेतीसारख्या शारीरिक श्रम असलेल्या कामात तसेच घर कामामध्ये उत्साह येण्यासाठी ग्रामीण स्त्रिया दंत , पेस्ट व मशेरी पावडरसारख्या पदार्थांनी दात घासतात . तसेच बिडी , हुक्का यांसारखे तंबाखूचे स्त्रोत असलेल्या पदार्थाचे सेवन करण्याचे प्रमाणही जास्त आहे . धुम्रपानामध्ये दोन प्रकारचे धूर निर्माण होतात . सिगारेटच्या ज्वलनापासून जो धूर येतो तो आणि तर धुम्रपानकर्त्याकडून हवेत पसरणारा धूर . दुस - या व्यक्तींमार्फत होणा - या माध्यमिक धूम्रपानाचा थेट परिणाम व्यक्तींच्या ह्रदय आणि रक्तवाहिन्यांवर होतो . ज्यामुळे धुम्रपान करणाऱ्या लोकांबरोबर राहणा - या व्यक्तींना हृदय विकाराचा २५ टक्के धोका अधिक असतो . दुस - यांकडून करण्यात आलेल्या माध्यमिक धूम्रपानाचा धोका गरोदरपणाच्या काळात स्त्रियांमध्ये अधिक वाढतो . कारण या माध्यमिक धुम्रपानामुळे नवजात अर्भकांच्या वाढीस समस्या निर्माण होते , धुम्रपान विषयक समस्येवर झालेल्या रोग संशोधन अभ्यासामध्ये असे आढळून आले आहे कि , प्रत्यक्ष आणि माध्यमिक धूम्रपानाच्या अतिरेकामुळे गरोदर स्त्रियांचे मिसकॅरेज होण्याचा धोका वाढला आहे . तसेच बाळ जन्माला आल्यानंतरही ते तत्काळ दगावण्याची शक्यता असते . गरोदरकाळात तसेच डिलिव्हरीनंतर महिलेने ३ ते ४ वेळा धुम्रपान केले असेल , तर तिचे बाळ सडन इंफंट डेथ सिंड्रोम ( एसआयडीएस ) म्हणजेच जन्मानंतर तत्काळ दगावू शकते . याचा अर्थ असा होतो कि , महिलांमध्ये तंबाखूचे सेवनाचे वाढते प्रमाण हे शिशुमृत्यू दराचे थेट कारण आहे . तसेच धूम्रपान हे महिलांचे अंडाशय आणि पुरुषांच्या शुक्राणूवर थेट परिणाम करतो . त्यामुळे प्रजननक्षमता कमी होऊन वंध्यत्व निर्माण होते . त्याचप्रमाणे प्रीमेच्युअर डिलिव्हरी आणि गर्भात अभ्रकाची वाढ न होणे अशा समस्या देखील उद्भवतात . आजच्या वाढत्या लोकसंख्येची खरी निकड लक्षात घेता , किशोरवयीन मुली , गर्भवती महिला आणि वृद्ध स्त्रियांच्या आरोग्यासाठी तंबाखू वापरावर नियंत्रण ठेवणे काळाची गरज बनले आहे . महिलांमध्ये तंबाखूच्या वापरासंबंधित काढलेले निष्कर्ष खालीलप्रमाणे – * २० . ३ टक्के तरुण महिला तंबाखूच्या उत्पादनांचा वापर करतात ९ . ० टक्के पेक्षा जास्त स्त्रिया धुम्रपानरहित तंबाखू वापरतात ( हे वापरकर्ते पुनरुत्पादक वयोगटातील आहेत ) * तंबाखूच्या वापराचे द्योतक वय १७ . ८ वर्षे असताना भारतातील २५ . ८ टक्के स्त्रियांनी त्यांच्या वयाच्या १५ व्या वर्षीच तंबाखूचे सेवन करण्यास सुरुवात केली होती . * तंबाखूच्या या विवीध स्वरूपामध्ये तंबाखू जाळून खाणे , चघळणे आणि धुराच्या वाटे शोषून घेणे हे तीन प्रकार अधिक चालतात . * बहुतेक भारतीय तंबाखू चावणे आणि सिगारेटद्वारे ओढून घेतात . तसेच मशेरी पावडर बनवून ती तोंडात घालणे , त्याचा रस करणे असे अनेक प्रकार भारतात उपलब्ध आहेत . * भारतात मोठ्या प्रमाणात मागणी असलेल्या या तंबाखू स्त्रोतांमध्ये गुटखा , मशेरी आणि मावा इ . पदार्थ प्रमुख आहेत . डॉ . दूरु शाह , स्त्रीरोगतज्ज्ञ


‘स्पायडरमॅन होमकमिंग’ या चित्रपटातून प्रचंड लोकप्रियता मिळवणारा अभिनेता टॉम हॉलंड सध्या ‘स्पायडरमॅन’च्या पुढील भागाच्या चित्रीकरणाची तयारी करतो आहे . त्याने नुकत्याच दिलेल्या एका मुलाखतीतून पुढील भागाविषयी तो प्रचंड उत्साही असल्याचे दिसते . दरम्यान , त्याला चित्रपटाच्या पटकथेविषयी विचारले असता उत्तर देण्यास त्याने टाळाटाळ केली . परंतु , पुढील चित्रपटात ‘हल्क’ बरोबर काम करण्याची इच्छा दर्शवत कदाचित आता ‘हल्क’ आणि ‘स्पायडरमॅन’ यांची जुगलबंदी पाहायला मिळेल असे अप्रत्यक्षरीत्या टॉमने संकेत दिले आहेत . ‘माव्र्हल’च्या आजवरच्या सर्व सुपरहिरो पटांतील पटकथा याआधी आपण कॉमिक्समधून वाचलेल्या आहेत . त्याच कथांमध्ये थोडय़ाफार प्रमाणात बदल करून चित्रपटांतून त्या वापरल्या जातात . ‘स्पायडरमॅन होमकमिंग’मध्ये आपण स्पायडरमॅन व आयर्नमॅन यांची केमिस्ट्री पाहिली आहे . ‘अल्टिमेट स्पायडरमॅन’ कॉमिक्सच्या एका भागात हल्क आणि स्पायडरमॅन यांची मुलाखत होते . ‘हल्क’ हा स्वतःच्या मेंदूवर ताबा नसलेला सुपरहिरो आहे . तो कोणताही विचार न करता थेट स्पायडरमॅनवर हल्ला करतो . दोघांत झालेल्या जोरदार मारामारीमुळे आजुबाजूचा प्रदेश बेचिराख होण्यास सुरुवात होते . आणि मग नेहमीप्रमाणे मध्यस्तीसाठी आयर्नमॅनला पुढाकार घ्यावा लागतो . टॉमच्या मते ही कॉमिक कथा त्याच्या सर्वात आवडत्या कथांपैकी एक आहे . शिवाय त्याला हल्कबरोबर काम करायची इच्छा आहे आणि साहजिकच प्रेक्षकांनाही पडद्यावर ही जोडी पाहण्याची नक्कीच उत्सुकता आहे . गॉडझिलाचे पुनरागमन पृथ्वीवरील अवाढव्य विनाशकारी प्राणी , त्यांची जीवनशैली , मानवाच्या नवनवीन शोधांमुळे त्यांच्या आकारमानावर व आयुष्यावर होणारा परिणाम आणि स्वतःचे संकुचित होत जाणारे अस्तित्व टिकवण्यासाठी त्यांची चाललेली धडपड यांचे उत्तम चित्रीकरण आपण ‘ज्युरासिक पार्क’ , ‘अॅनाकोंडा’ , ‘द लँड बिफोर टाइम’ , ‘लँड ऑफ द लॉस्ट’ , ‘अॅडव्हेंचर्स इन डायनॉसॉर सिटी’ या चित्रपटांतून पाहिले आहे . या चित्रपटांनी एक वेगळी छाप प्रेक्षकांच्या मनावर पाडली . याच पठडीत मोडणारा गॅरेथ एडवर्ड्स दिग्दर्शित ‘गॉडझिला’ हा चित्रपट २०१४ साली प्रदर्शित झाला होता . प्रसिद्धी आणि तुफान लोकप्रियता मिळवणाऱ्या या चित्रपटाचा दुसरा भाग आता प्रेक्षकांच्या भेटीला येत आहे . या चित्रपटाचे दिग्दर्शन माइकल डॉगर्टी करत असून त्यांच्या मते हा पहिल्या भागापेक्षा वेगळा चित्रपट असणार आहे . पहिल्या भागाचे चित्रीकरण करताना काही तांत्रिक मर्यादा त्यांच्यासमोर होत्या पण गेल्या तीन वर्षांत तंत्रज्ञानात बरीच प्रगती झाल्यामुळे दुसऱ्या भागाचे चित्रीकरण त्यांना अधिक परिणामकारक करता येईल . पहिल्या भागात ‘गॉडझिला’ या प्राण्याचे जे अक्राळविक्राळ स्वरूप प्रेक्षकांनी पाहिले होते . त्यापेक्षा जास्त भयानक आणि प्रेक्षकांना वेगळाच अनुभव देणारा चित्रपट बनवण्याचा प्रयत्न ते करत आहेत . निर्मात्यांनी केन वाटानॅब , सॅली हॉकिंस , वेरा फारमिंगा , काइली चँडलर , मिली बॉबी ब्राउन या दर्जेदार अभिनेत्यांची फौज चित्रपटासाठी तैनात केली असून मार्च २०१८ मध्ये हा चित्रपट प्रदर्शित होईल .


पंजाबमधील नशेच्या विळख्यात अडकलेली तरुणाई आणि तेथील वास्तव परिस्थितीचे चित्रण करणाऱ्या अभिषेक चौबे दिग्दर्शित ‘उडता पंजाब’ चित्रपटावर सेन्सॉर बोर्डाने बंदी घातली असल्याच्या वृत्तांनी जोर धरला होता . मात्र चित्रपटावर बोर्डाने बंदी घातलेली नाही , असे निर्मात्यांनी स्पष्ट केले आहे . चित्रपटासाठी बोर्डाकडून काही कट्स सुचवण्यात आले आहेत . कट्स देण्याऐवजी चित्रपटाला ‘अ’ प्रमाणपत्र देण्यात यावे अशी मागणी करीत निर्मात्यांनी ‘फिल्म सर्टिफिकेशन अपिलेट ट्रिब्युनल’कडे दाद मागितली आहे . सेन्सॉर बोर्डाच्या नेहमीच्या शिरस्त्याप्रमाणे ‘उडता पंजाब’ही कात्रीत सापडला असून पंजाबमधील राजकीय पक्षांच्या दबावामुळे चित्रपटाला प्रमाणपत्र देण्यास बोर्डाने नकार दिल्याची चर्चा सुरू झाली होती . चित्रपटासाठी ४० कट्स सुचवल्याने बोर्डावर टीकेची झोड उठली होती . मात्र या चित्रपटाचा सहनिर्माता अनुराग कश्यपने चित्रपटावर बोर्डाने बंदी घातलेली नसल्याचे स्पष्ट केले आहे . ‘उडता पंजाब’ चित्रपटात मोठय़ा प्रमाणावर शिव्या आणि अर्वाच्य शब्दांचा भडिमार असल्याने हाही चित्रपट सेन्सॉरचा बळी ठरणार का , अशी शंका व्यक्त होत होती . मात्र तसे असते तर चित्रपटाच्या ट्रेलरलाही प्रमाणपत्र मिळाले नसते . या चित्रपटाचा ट्रेलरही बोल्ड आहे तरीही त्याला प्रदर्शनासाठी परवानगी देण्यात आली , अशी माहिती बोर्डाचे सदस्य अशोक पंडित यांनी ‘लोकसत्ता’शी बोलताना दिली . चित्रपट एका राज्यातील वास्तव स्थितीवर भाष्य करणारा आहे . चित्रपटाला प्रमाणपत्र देण्यावरून बोर्डाच्या सदस्यांमध्ये काही मतभेद होते . त्यांनी चित्रपट फेरपरीक्षणासाठी पाठवण्याचा प्रस्ताव निर्मात्यांसमोर ठेवला होता . मात्र फेरपरीक्षण करण्याऐवजी निर्मात्यांनी थेट ‘फिल्म सर्टिफिकेशन अपिलेट ट्रिब्युनल’कडे दाद मागितली आहे . त्यामुळे ट्रिब्युनलचा निर्णय अंतिम असेल . बोर्डाला चित्रपटावर बंदी आणण्याचे अधिकार नाहीत , असेही अशोक पंडित यांनी स्पष्ट केले . याआधीही कित्येक निर्मात्यांना चित्रपटासाठी फेरपरीक्षण करावे लागले आहे . ती दैनंदिन कामाची पद्धत आहे . एखाद्या गंभीर विषयावर भाष्य करणारा चित्रपट असेल तर अशी काळजी घेतली जाते , असे पंडित यांनी सांगितले . ‘अ’ प्रमाणपत्र देण्याची मागणी दरम्यान , या चित्रपटाचे निर्माते बालाजी टेलिफिल्म्स आणि सहनिर्माता ‘फँ टम फिल्म्स’ यांनी या चित्रपटाचा आशय हा प्रौढांसाठी असल्याने ‘अ’ प्रमाणपत्र देण्यात यावे , अशी विनंती ‘माहिती आणि प्रसारण’ खात्याचे राज्यमंत्री राज्यवर्धन सिंग राठोड यांच्याकडे केली आहे .


भारताविरुद्ध गॉल कसोटीत पराभवाचा सामना करावा लागल्यानंतर यजमान श्रीलंकेच्या अडचणींमध्ये वाढ झालेली दिसत आहे . कारण श्रीलंकेचा जलदगती गोलंदाज सुरज लकमल दुसऱ्या कसोटीसाठी संघाबाहेर गेला आहे . पाठीच्या दुखापतीमुळे त्याला दुसऱ्या कसोटीवर पाणी सोडावं लागणार आहे . सुरज लकमल पहिल्या कसोटीत अंतिम ११ च्या संघात खेळला नव्हता , मात्र संघातला जलदती गोलंदाज जायबंदी झाल्यामुळे लंकेच्या अडचणींमध्ये नक्कीच वाढ झालेली आहे . गॉल कसोटीत शिखर धवनचा झेल पकडताना असेला गुणरत्ने जायबंदी झाल्यामुळे श्रीलंकेचा संघ १० खेळाडूंनी मैदानात उतरला होता . त्यातचं कर्णधार रंगना हेरथही आपल्या बोटाला झालेल्या दुखापतीमुळे दुसऱ्या डावात फलंदाजीसाठी उतरला नव्हता . श्रीलंकेसाठी एकमेव आनंदाची गोष्ट म्हणजे पहिल्या कसोटी बाहेर गेलेला दिनेश चंडीमल हा आता तंदुरुस्त झाला असून तो दुसऱ्या कसोटीत खेळणार असल्याचं कळतंय . मात्र रंगना हेरथच्या दुखापतीबद्दल अद्यापही नेमकी माहिती कळू शकलेली नाहीये . खबरदारीचा उपाय म्हणून श्रीलंकेने लहिरु थिरीमनेला संघात पाचारण केलं आहे . मात्र त्याला संघात जागा मिळेल की नाही याबाबत शंकाच आहे . पहिल्या कसोटीत पराभवाचा सामना पत्करावा लागल्यानंतर श्रीलंका विरुद्ध भारत यांच्यातील दुसरी कसोटी ३ ऑगस्टपासून कोलंबोच्या मैदानात सुरु होतेय . त्यामुळे घरच्या मैदानात श्रीलंका मालिका पराभव टाळू शकते का हे पहावं लागणार आहे . अवश्य वाचा – ३ महिन्यांमध्ये टीम इंडिया खेळणार २३ सामने


एजबस्टन : विजयाकरीता 194 धावांचा पाठलाग करणे इंग्लंडमधे किती कठीण असते हे एजबस्टन कसोटी सामन्यात दिसून आले . बेन स्टोक्सने चौथ्या दिवशी गोलंदाजीला आल्यावर विराट कोहलीला पायचित केले , तोच क्षण निर्णायक ठरला . कोहलीचा अडसर दूर झाल्यावर इंग्लंडने विजयाकडे दमदार वाटचाल केली . स्टोक्सने हार्दिक पंड्याला बाद करून इंग्लंडचा 31 धावांचा विजय नक्की केला . दोन्ही डावांत गरजेच्या वेळी फलंदाजी आणि उत्तम स्वींग गोलंदाजी करणार्या सॅम करनला सामन्याचा मानकरी ठरवले गेले . चौथ्या दिवशीचा खेळ चालू होत असताना इंग्लंडला विजय मिळवायला चार फलंदाजांना बाद करायचे होते . जिमी अँडरसनने दिनेश कार्तिकला लगेच बाद केल्याने गोलंदाजांना हुरूप आला . त्यानंतर विराट कोहलीने हार्दिक पंड्यासह डगमगणारी नौका स्थिर केली . विराट कोहली आत्मविश्वासाने प्रत्येक चेंडू खेळत होता आणि त्याचाच कित्ता गिरवत हार्दिक पंड्याने चांगली फलंदाजी चालू केली . पहिला पाऊण तास अँडरसन - ब्रॉडची जोडी मारा करत होती . अँडरसनला चौकार मारून विराट कोहलीने अर्धशतक पूर्ण केले . हार्दिक पंड्याने ब्रॉडला तीन कडक चौकार मारल्यावर गोलंदाजीत बदल करावा लागला . गोलंदाजीची संधी मिळाल्यावर ज्यो रूटने पहिल्याच षटकात मोठा धक्का दिला . स्टोकसचा चेंडू पाय तिरका करत खेळायच्या प्रयत्नात विराट कोहली 51 धावांवर पायचित झाला आणि इंग्लंडच्या खेळाडूंनी आनंदाने उड्या मारल्या . त्याच षटकात स्टोकसने मोहंमद शमीला बाद केले . सामना जिंकायला अजून 53 धावा करायच्या बाकी होत्या . ईशांत शर्माने 11 धावा जमा करून जरा धुगधुगी आणली पण आदील रशीदने गुगली टाकून ईशांतला पायचित केले . 31 धावांवर चांगली फलंदाजी करणार्या हार्दिक पंड्याला बेन स्टोकसने बाद करून इंग्लंडचा विजय पक्का केला . सामना यजमान संघाने जिंकला तरी एजबास्टनच्या प्रेक्षकांनी भारतीय संघाला आणि खास करून विराट कोहलीच्या खेळाचे भरभरून कौतुक केले .


बंगळूर : सलग नऊ विजयांची भारताची मालिका गुरुवारी ( ता . 28 ) खंडित झाली असली , तरी कर्णधार विराट कोहलीने व्यापक चित्र पाहिले आहे . घरच्या मैदानावर मिळत असलेले हे यश जर आम्ही परदेशातही मिळवले , तर सध्याचा आमचा हा संघ एकदिवसीय क्रिकेटमधील सर्वोत्तम संघ ठरू शकतो , असे मत विराटने व्यक्त केले . भारताच्या एकदिवसीय क्रिकेटच्या इतिहासातील हा संघ सर्वोत्तम संघ ठरू शकतो , असा गौरव विक्रमादित्य सुनील गावसकर यांनी काही दिवसांपूर्वीच केला होता . या संदर्भात विचारलेल्या प्रश्नावर विराट म्हणतो , ' ' गावसकर यांचे हे कौतुक अभिमानास्पद आहे . कारण गावसकर यांनी भारतीय संघाच्या अनेक पिढ्या पाहिल्या आहेत . त्यामुळे त्यांच्या विधानाचे महत्त्व अधिक आहे . आम्ही सध्या चांगले यश मिळवत असलो तरी आमच्या तरुण संघाला अजून मोठा प्रवास करायचा आहे . सध्या आम्ही घरच्या मैदानावर खेळत आहोत ; परंतु परदेशात प्रतिकूल परिस्थितीत या यशाची पुनरावृत्ती करू तेव्हा अधिक अभिमान वाटेल . ' ' चिन्नास्वामी स्टेडियमवरील सामन्यात भारताला ऑस्ट्रेलियाकडून पराभव स्वीकारावा लागला . त्यानंतर झालेल्या पत्रकार परिषदेत बोलताना कोहली या टीम इंडियाच्या भविष्याबाबतही मत व्यक्त करत होता . पहिल्या तीन सामन्यांत ऑस्ट्रेलियाला सळो की पळो करून सोडणाऱ्या भुवनेश्वर कुमार - जसप्रीत बुमरा आणि चायनामन कुलदीप यादव या तीन प्रमुख गोलंदाजांना गुरुवारच्या सामन्यात विश्रांती देण्यात आली आणि या संधीचा फायदा घेत ऑस्ट्रेलियाने 334 धावा उभारल्या . संघ व्यवस्थापनाच्या या बदलाचे कोहलीने समर्थन केले . आम्ही मालिका जिंकलेली आहे . त्यामुळे राखीव खेळाडूंना संधी देण्याची हीच योग्य वेळ होती . माझ्यामते उमेश यादव आणि महंमद शमी यांनी चांगली गोलंदाजी केली . उमेशने तर चार विकेट मिळवल्या . अमुक केले असते तर तमुक झाले असते , असा विचार करणारा मी नाही . तुम्ही प्रयत्न करत राहायला हवे . कधी कधी काही डावपेच यशस्वी ठरत नाहीत ; परंतु प्रयत्न कायम ठेवायचे असतात , असा विचार मी करतो आणि संपूर्ण संघही करत असतो , असे विराटने स्पष्ट केले . मोठ्या आव्हानाचा पाठलाग करत असताना हार्दिक पंड्या आणि केदार जाधवने अर्धशतकी भागीदारी करून आव्हान कायम ठेवले होते . या संदर्भात कोहली म्हणाला , ' ' जम बसवल्यानंतर संघाला विजय कसा मिळवून द्यायचा , याचा अनुभव देणारी ही चांगली संधी होती . या दोघांनी चांगली भागीदारी केली . त्यांनी अजून 40 - 50 धावांची भागीदारी केली असती तर चित्र कदाचित वेगळे दिसले असते ; परंतु या वेळी ते यशस्वी ठरले नाहीत . ' '


भारतात क्रिकेट हा एक खेळ नसून , तो एक उत्सव असतो . भारतीय क्रिकेट टीममध्ये प्रत्येक वर्षी नवीन खेळाडू येतो . आपले कौशल्य दाखवतो आणि काही वर्षांनी निघून जातो . संघात असा क्वचितच एखादा खेळाडू असतो ज्याला प्रत्येक पिढीने तेवढाच आदर दिला आणि त्याला ‘क्रिकेटचा देव’च मानले . याच क्रिकेटच्या देवाच्या जीवनावर आधारित सचिन - अ बिलियन ड्रिम्स हा सिनेमा आहे . खऱ्या सचिनला जवळून भेटण्याची संधी हा सिनेमा देतो . हा सिनेमा साराच्या जन्मापासूनच सुरू होतो . तुम्ही सचिनचे चाहते नसाल तरीही हा सिनेमा तुम्हाला एकदा तरी थिएटरमध्ये ‘सचिन… . सचिन…’ असे ओरडायला भाग पाडतो , हेच या सिनेमाचे खरे श्रेय आहे . हा सिनेमा बघताना तुमच्या अंगावर काटा येतो , तुम्ही पोट धरून हसता आणि तुम्ही काही प्रसंगांमुळे रडताही… लहान असताना डब्यामध्ये बेडूक आणणारा सचिन , रमाकांत आचरेकरांकडे प्रशिक्षण घेणारा ते सारा , अर्जुनला पहिल्यांदा हातात घेताना घाबरलेला सचिन बघताना खूप मजा येते . सचिन आणि अंजलीने लग्न करण्याचा विचार केला त्यावेळी सचिन घरी सांगायला घाबरत होता . अखेर , अंजलीच त्याच्या घरी गेली आणि ‘सचिनला माझ्याशी लग्न करायचं आहे , ’ असं सांगून टाकलं . हे सर्व छोटे छोटे प्रसंग थिएटरमध्ये बघताना पोट धरून हसायला येतं . तर काही प्रसंग भावूक करून जातात . टेंशनमध्ये असल्यावर सचिन बप्पी लहरी यांचं कोणतं गाणं दिवसभर ऐकायचा हे कळल्यावर प्रेक्षक पोट धरूनच हसतील यात काही शंका नाही . वाचा : प्रिमियरमध्ये कलाकारांच्या मांदियाळीतही सचिनचे सारावरच लक्ष मॅच फिक्सिंग , द्रविड - लक्ष्मण यांची अप्रतिम खेळी , गांगुलीचे टी - शर्ट काढून नाचणे , वर्ल्ड कप मॅच , वेंकटेश प्रसाद आणि आमिर सोहेल यांचा किस्सा , शेन वॉर्न आणि सचिनमधील टक्कर , शारजा कप हे सगळं नव्यानं बघताना एक क्रिकेटप्रेमी भारावून नाही जाणार तरच नवल . वयाच्या २३ व्या वर्षी सचिनला कर्णधारपद दिल्यामुळे नाराज झालेले काही वरिष्ठ खेळाडू यांच्यावरही या सिनेमात भाष्य करण्यात आलेय . त्यात अझरुद्दीन आणि सचिन यांच्यातील कर्णधारपदाच्या वादावरही प्रकाश टाकण्यात आला आहे . पण हा वाद संक्षिप्त स्वरूपात दाखवला नाही याची कट्टर सचिन फॅनला रुखरुख लागू शकते . वरकरणी हा वाद दाखवून संपवला असेच हा सिनेमा बघताना जाणवते . याशिवाय विनोद कांबळी या त्याच्या मित्राबद्दलही सिनेमात फारसे काही दाखवले नाही . सचिनच्या वडिलांचं निधन आणि तरीही अगदी दुसऱ्याच दिवशी वर्ल्ड कपमध्ये खेळण्यासाठी गेलेला सचिन हा प्रसंग मनात कुठे तरी दीर्घकाळ राहतो . खेळाडूंचं आयुष्य हे वाटतं तितकं नक्कीच सोपं नसतं हे या प्रसंगातून प्रकर्षाने जाणवतं . तसेच वर्ल्डकप मिळवण्यासाठीची त्याची २२ वर्षांची तपश्चर्या खूप काही शिकवून जाते . वाचा : ‘सचिनसारखा क्रिकेटपटू असलेल्या देशात जन्मल्याचा अभिमान’ एखाद्या खेळाडूच्या जीवनावरची डॉक्युमेंट्री कशी असावी याचं उत्तम उदाहरण म्हणजे सचिनचा हा सिनेमा आहे . वांद्र्याच्या साहित्य - सहवासपासून सुरू झालेला सचिनचा प्रवास रिटायरमेंटपर्यंतच त्याचं आयुष्य यावर या सिनेमात प्रकाश टाकण्यात आलाय . थोडक्यात सचिनचा जीवन प्रवास यात दाखवण्यात आला आहे , असं जरी आपण म्हटलं तरी हा फक्त एका माणसाचा प्रवास नाही , त्याच्या या प्रवासात त्याच्या यशासाठी सर्वस्व देणारा त्याचा भाऊ , आई - वडील , पत्नी यांचा सिंहाचा वाटा आहे . त्यामुळेच या सिनेमात नक्की सचिन हिरो आहे की त्याच्या पाठी भक्कमपणे उभे राहणारे त्याचे कुटुंब आणि मित्र परिवार हे हिरो आहेत हा प्रश्न प्रत्येकालाच पडतो . यात भारतीय क्रिकेट संघाच्या ड्रेसिंग रूमचे वातावरणही पाहायला मिळते . संघ जेव्हा सामना जिंकतो किंवा हरतो तेव्हा खेळाडूंची मनःस्थिती कशी असते याची जवळून माहिती मिळते . त्यामुळे सिनेमात वापरण्यात आलेले फुटेज फार बोलके आहे . ते फुटेजच तुम्हाला खिळवून ठेवते . हा सिनेमा पाहताना आपल्या देशात क्रिकेट का एवढा मोठा खेळ आहे याची पुन्हा एकदा जाणीव होते . रिअल फुटेजमधून हा सिनेमा बनवला असल्यामुळे सचिनच्या आयुष्याच्या जवळ जाता येतं असंच म्हणावं लागेल . सिनेमाचे संकलन या खूप महत्त्वपूर्ण गोष्टी आहेत . या सिनेमाचं संपूर्ण श्रेय जर कोणाला द्यायचं झालं तर ते दिग्दर्शक जेम्स अर्स्किन यांनाच द्यावं लागेल यात काही शंका नाही . ज्यापद्धतीने त्यांनी हा डॉक्यू - ड्रामा तयार केला आहे याला उपमा नाही असेच म्हणावे लागेल . अथक मेहनत आणि खेळावर नितांत प्रेम करणाऱ्या सचिनचं २२ यार्डाच्या मैदानातलं २४ वर्षांचं आयुष्य पाहणं हा नक्कीच एक वेगळा अनुभव असेल आणि तो अनुभव सचिनचे चाहते घेतीलच… सिनेमाचे नाव - सचिनः अ बिलियन ड्रीम्स दिग्दर्शक - जेम्स अर्स्किन कलाकार - सचिन तेंडुलकर , अंजली तेंडुलकर , सारा तेंडुलकर , अर्जुन तेंडुलकर , विरेंद्र सेहवाग , सुनील गावस्कर , महेंद्र सिंग धोनी मधुरा नेरूरकर madhura . nerurkar @ indianexpress . com


आशियाई खेळांमध्ये महिलांच्या ५० किलो वजनी गट कुस्तीत भारताच्या विनेश फोगाटने सुवर्णपदकाची कमाई केली . अंतिम फेरीत विनेशने जपानच्या युकी आईरीवर मात केली . या विजयासह विनेश आशियाई खेळांमध्ये कुस्तीमध्ये सुवर्णपदक मिळवणारी पहिली महिला खेळाडू ठरली . पहिल्या डावात विनेशने बेसावध असलेल्या जपानच्या आईरीला चितपट करण्याचा प्रयत्न केला . विनेशचा हा प्रयत्न अयशस्वी झाला असला तरीही यातून तिने ४ गुणांची कमाई करत आघाडी मिळवली . मात्र दुसऱ्या डावात अखेरच्या सेकंदांमध्ये विनेशने जपानच्या प्रतिस्पर्धी खेळाडूला चीतपट करत सामना आपल्या नावावर केला . याआधी कुस्तीत भारताला बजरंग पुनियाने सुवर्णपदक मिळवून दिले होते . आशियाई खेळांच्या दुसऱ्या दिवशीही भारतीय नेमबाजांनी पदकं मिळवण्याचा सपाटा सुरुच ठेवला आहे . पुरुषांच्या ट्रॅप नेमबाजीत भारताच्या लक्ष्य शेरॉनने रौप्य पदकाची कमाई केली आहे . आजच्या दिवसातलं भारताचं नेमबाजीतलं हे दुसरं पदक ठरलं आहे . भारताच्या मानवजीत सिंह संधूने ट्रॅप नेमबाजीची अंतिम फेरी गाठली होती . मात्र पदकांच्या शर्यतीमधून त्याला बाहेर पडावं लागलं . लक्ष्यने मात्र संयमी खेळ करत अंतिम दोघांमध्ये आपलं स्थान कायम राखत , भारताला आणखी एका पदकाची कमाई करुन दिली . आजच्या दिवसातलं नेमबाजीमधलं भारताचं हे दुसरं रौप्यपदक ठरलं आहे . आज सकाळी दिपक कुमारने १० मी . एअर रायफल प्रकारात भारताला रौप्य पदकाची कमाई करुन दिली होती . त्यामुळे भारताची पदकांची संख्या एकूण ५ झाली असून त्यात २ सुवर्ण आणि ३ कांस्यपदकांचा समावेश आहे . भारताने इंडोनेशियाविरुद्ध १७ - ० असा धडाकेबाज विजय मिळवला . आशियाई स्पर्धांमधील हा भारताचा सर्वात मोठ्या फरकाचा विजय ठरला . महिला कुस्तीपटू साक्षी मलिक हिला कांस्य पदकाच्या लढतीत पराभवाचा सामना करावा लागला . उत्तर कोरियाच्य रिम जोंग सिंग हिने साक्षीचा ४ - १ ने पराभूत केले . त्यामुळे साक्षीचे कांस्यपदक हुकले कांस्यपदकाच्या लढतीत पुजा धांडा पराभूत अंतिम फेरीत विनेशने जपानच्या प्रतिस्पर्धी खेळाडूवर मात करत सुवर्णपदक आपल्या नावावर केलं आहे . भारतीय पुरुष संघाची हाँगकाँगवर २७ - २५ , २५ - २२ , २५ - १९ ने केली मात एकेरीच्या सामन्यात भारताच्या प्रंजेश गुणशेखरनची इंडोनेशियाच्या रफिकीवर ६ - २ , ६ - ० ने मात . महिला दुहेरीत भारताच्या अंकिता रैना - प्रार्थना ठोंबरेची पाकिस्तानच्या जोडीवर ६ - ० . ६ - ० ने मात उपांत्यपूर्व फेरीत इंडोनेशियाची भारतावर ३ - १ ने मात . भारताकडून एच . एस . प्रणॉयने जिंकला एकमेव सामना १२५ किलो वजनी गटात सुमीत मलिकने आपला सामना जिंकलेला असून तो आता कांस्यपदकासाठी खेळणार आहे . आशियाई खेळांच्या साखळी सामन्यात माजी विजेत्या भारतीय संघाला पराभवाचा धक्का सहन करावा लागला आहे . दक्षिण कोरियाने भारतावर अटीतटीच्या लढाईत २४ - २३ अशी मात केली . भारतीय संघासाठी हा धक्कादायक निकाल मानला जातो आहे . ट्रॅप नेमबाजीत भारताच्या लक्ष्य शेरॉनने रौप्य पदकाची कमाई केली . अंतिम फेरीत भारताच्या मानवजितसिंह संधूनेही स्थान मिळवलं होतं , मात्र उत्तरार्धात संंधूची कामगिरी खालावल्यामुळे तो स्पर्धेबाहेर गेला . आजच्या दिवसातलं भारताचं नेमबाजीमधलं हे दुसरं पदक ठरलं आहे . ५० किलो वजनी गटात विनेश फोगटने भारतासाठी एक पदक निश्चीत केलं आहे . उपांत्य फेरीत आपल्या प्रतिस्पर्धी खेळाडूवर १० - ० ने मात करत विनेश अंतिम फेरीत दाखल सुवर्णपदकाच्या शर्यतीत असलेल्या साक्षी मलिकला उपांत्य फेरीत पराभवाचा धक्का सहन करावा लागला . अखेरच्या काही सेकंदांमध्ये बचाव न करता आल्यामुळे साक्षी कझाकिस्तानच्या प्रतिस्पर्धी खेळाडूकडून पराभूत - विनेश फोगट , पुजा धांडा आपापल्या वजनी गटात उपांत्य फेरीत दाखल . पिंकीला मात्र पराभवाचा धक्का . साक्षी मलिक उपांत्य फेरीत दाखल . - उपांत्य फेरीत पुजा धांडा पराभूत भारताच्या सीमा तोमरचा निराशाजनक खेळ , अंतिम फेरीतून सीमा बाहेर ५७ किलो वजनी गटात भारताच्या पुजा धांडाची थायलंडच्या प्रतिस्पर्धी खेळाडूवर १० - ० ने मात . ५३ किलो वजनी गटात भारताच्या पिंकीलाही पराभवाचा धक्का १२५ किलो वजनी गटात भारताचा सुमीत इराणच्या परवेझकडून १० - ० ने पराभूत भारताच्या विनेश फोगटची ५० किलो वजनी गटात चीनच्या सुन यानवर मात . भारतीय पुरुष संघाची मलेशियावर ४५ - १९ ने मात आश्विनी पोनाप्पा - पी . व्ही . सिंधूचा दुहेरी सामन्यात पराभव . उपांत्यपूर्व सामन्यात जपानकडून भारतीय महिलांचा संघ ३ - १ ने पराभूत भारताची अपुर्वी चंदेला अंतिम फेरीतून बाहेर . नेमबाजीत आणखी एका हक्काच्या पदकाला भारत मुकला भारताच्या अंकिता रैनाचा पुढच्या फेरीत प्रवेश भारतीय महिलांची साखळी सामन्यात थायलंडवर ३३ - २३ ने मात सायना नेहवालला जपानच्या नोझुमी ओकुहाराने २१ - ११ , २३ - २५ , २१ - १६ अशा सेट्समध्ये पराभव केला . भारताच्या दिपक कुमारची १० मी . एअर रायफल प्रकारात रौप्य पदकाची कमाई . रवी कुमार चौथ्या स्थानावर भारताचे दिपक कुमार आणि रवी कुमार हे नेमबाज अंतिम फेरीत दाखल . भारताची पदकाची आशा वाढली भारताचा दुष्यंत सिंह लाईटवेट स्कल्स प्रकाराच्या अंतिम फेरीत दाखल ५० मी . बॅकस्ट्रोक प्रकारात भारताच्या श्रीहरी नटराज प्राथमिक फेरीत यशस्वी , ८०० मी . फ्रिस्टाईल प्रकारात भारताचा अद्वैत पहिल्या फेरीत तिसऱ्या स्थानावर भारताच्या पी . व्ही . सिंधूने जपानच्या अकाने यामागुचीवर सरळ दोन सेट्समध्ये मात करत पुढच्या फेरीमध्ये प्रवेश केला आहे . सिंधूने यामागुचीचा २१ - १८ , २१ - १९ असा पराभव केला .


साऊंड ऑफ म्युझिक प्रार्थना गीतं हा मनाला एक वेगळीच अनुभूती देणारा गीतप्रकार . हिंदी आणि मराठीतल्या कितीतरी प्रार्थना गीतांनी श्रोत्यांच्या मनांना स्निग्ध शांतता दिली आहे . नुकत्याच रंगलेल्या कलर्स मराठीच्या ‘सूर नवा ध्यास नवा’ कार्यक्रमाची सुरुवात ‘तू बुद्धी दे , तू तेज दे’ या गुरू ठाकूर यांनी लिहिलेल्या आणि राहुल रानडे यांनी स्वरबद्ध केलेल्या सुमधुर प्रार्थनागीताने झाली . या गीताचे आर्जवी शब्द आणि प्रसन्न स्वर काही क्षणातच मनाला ऊर्जति करून गेले . त्यावेळी मनात एक विचार चमकून गेला की आपल्या मनाच्या अवकाशाची व्याप्ती क्षणात अमर्याद करणारा ‘प्रार्थनागीत’ हा संगीत प्रवाह , इतका प्रभावी असूनही थोडासा दुर्लक्षितच राहिला का ? म्हणजे असं की , संगीतातील ख्याल , बंदिश , ठुमरी , भावगीत , भक्तीगीत , गझल , होरी , चती अशा अनेक प्रकारांतून नाद्ब्रह्माचा सातत्याने विचार आणि नवनिर्मिती झाली . पण त्यामध्ये अर्थपूर्ण शब्दातून आणि सोप्या - सहज चालीतून मनाला क्षणात शांत करणाऱ्या प्रार्थनागीतांची निर्मिती खूपच कमी झाली . प्रार्थनागीतांचा विचार मनात आल्यावर वेगवेगळ्या वयोगटांतील मंडळींना , ‘कोणती प्रार्थनागीतं आवडतात ? ’ असं विचारून बघितलं . या उत्तरांमध्ये काही ठरावीक श्लोक , स्तोत्र , शाळेतील प्रार्थना , पसायदान , मराठी िहदी गीते याबरोबरच एक उत्तर खूप मार्मिक होतं . ‘चॉइस जास्त नाही , त्यामुळे तीच तीच ऐकली आणि म्हटली जातात ! ’ मनाला सचेतन करणाऱ्या , प्रातःसमयी किंवा तिन्हीसांजेला माजघरात म्हटल्या जाणाऱ्या प्रार्थनागीतांनी उंबरठा ओलांडून नव्या रूपात लोकप्रियता मिळवायला सुरुवात केली ती रुपेरी पडद्याच्या आगमनानंतर . असं लक्षात येईल की साधारण एका दशकाच्या कालावधीत अशा प्रकारचं मनाला सकारात्मक ऊर्जा , शांती , विश्वास आणि शांतता देणारं एक तरी गीत मोठय़ा प्रमाणात लोकप्रिय झालं . स्वातंत्र्य मिळाल्यानंतर १९५२ साली आलेल्या ‘आनंदमठ’ या चित्रपटात हेमंतकुमार यांनी स्वरबद्ध केलेलं आणि लता दीदींनी गायलेलं बंकिमचंद्र चटोपाध्याय यांचं ‘वंदे मातरम्’ म्हणजे प्रत्यक्ष भारतभू , स्वातंत्र्य देवातेचाच जागर ! लता दीदींच्या तळपत्या स्वरातील , १९६० च्या दशकात लोकप्रियतेचा कळस गाठलेलं हे गीत आजही ऐकताना रोमारोमात विलक्षण चेतना जागृत करतं . या जोशपूर्ण गीताच्या पार्श्वभूमीवर १९५७ च्या दरम्यान आलेलं ‘दो आंखे बारह हाथ’ या चित्रपटातील लता दीदींच्या आवाजातील ‘ए मालिक तेरे बंदे हम’ हे भरत व्यासलिखित आणि वसंत देसाई यांनी स्वरबद्ध केलेलं प्रार्थनागीत म्हणजे करुण रसाचा परिपोषच म्हणावा लागेल . ही प्रार्थनागीतं खऱ्या अर्थाने त्या त्या दशकातील इतिहास आणि लोकमानस यांची प्रतििबब असावीत असं वाटतं . १९५७ च्या दरम्यान युद्धकथेवरच्या ‘हम दोनो’ या चित्रपटातील ‘अल्लाह तेरो नाम ईश्वर तेरो नाम’ या साहीर लुधियानवी यांनी शब्दबद्ध केलेल्या आणि जयदेव यांनी स्वरबद्ध केलेल्या , लता मंगेशकर यांच्या प्रार्थनागीताला अमाप लोकप्रियता मिळाली . दीदींच्या स्वराचा परिसस्पर्श लाभल्यामुळे ‘सबको सन्मती’ देण्यावाचून त्या नियंत्याकडे पण दुसरा कुठला पर्यायच राहिला नसणार , इतका तो आर्जवी आणि सात्त्विक भाव गौड सारंग रागातील या गीतातून पाझरत राहतो . ईश्वर आणि अल्लाह या शब्दात अडकून पडलेल्या मनामनातलं वैर काही क्षणात हे प्रार्थनागीत नाहीसं करतं . स्वरांच्या त्या दिव्यत्वाला सलाम ! १९७०च्या दशकातील मनावर तरंग उठवणारं आणि आजही शाळांमधून म्हटलं जाणारं लाडकं प्रार्थनागीत म्हणजे केदार रागातील प्रसन्न स्वरात नटलेलं ‘हम को मन की शक्ती देना’ , हे गुलजार याचं वसंत देसाई यांनी स्वरबद्ध केलेलं गीत . शाळेत यायला उशीर झाल्यामुळे घाईघाईत आलेली अल्लड जया भादुरी . . एक डोळा उघडून तिचं ते चोरून टीचरकडे बघणं . टीचरने डोळे वटारून बघणं . . किती निरागस आणि जिवंत वाटतं . ही प्रार्थनागीतं लोकप्रिय करण्यात रुपेरी पडदा आणि रेडिओ या माध्यमांचा महत्त्वाचा वाटा आहे . १९८६ च्या दरम्यान कुलदीप सिंग या अत्यंत व्यासंगी संगीतकाराने स्वरबद्ध केलेलं कवी अभिलाष याचं अंकुश चित्रपटातील प्रार्थनागीत ‘इतनी शक्ती हमे देना दाता मन का विश्वास कम जोर हो ना’ हे आजही लोकप्रियतेच्या शिखरावर आहे . सध्याच्या सामाजिक व्यवस्थेमुळे हतबल झालेल्या मनाला काही क्षणात संजीवनी देणाऱ्या शब्द आणि स्वरांचं विलक्षण सामथ्र्य कुलदीप सिंग यांच्या संगीत साधनेने या गीताला दिलं असावं . १९९१ सालच्या प्रहार चित्रपटात ‘हमारी ही मुठ्ठी मे आकाश सारा’ या मंगेश कुलकर्णी यांच्या गीताला लक्ष्मीकांत प्यारेलाल यांनी संगीत दिलेलं प्रार्थनागीत खूप आशयपूर्ण आहे . या दरम्यान मराठी चित्रसृष्टी आणि भावसंगीत प्रयोगात काही उत्तम प्रार्थनागीतांची निर्मिती झाली . ज्योतिबाचा नवस चित्रपटातील ‘सत्य शिवाहून सुंदर हे’ या बाबुजींनी गायलेल्या आणि स्वरबद्ध केलेल्या प्रार्थनागीताची लोकप्रियता आजही टिकून आहे . तिलककामोद रागातील शास्त्रीय बंदिशीवर आधारित ‘गगन सदन तेजोमय’ हे पं . हृदयनाथ मंगेशकर यांनी स्वरबद्ध केलेलं लता दीदींच्या स्वरातील प्रार्थनागीत मनाचा गाभारा तेजोमय करत राहतं . पं . प्रभाकर जोग यांनी स्वरबद्ध केलेलं ‘आम्ही चालवू हा पुढे वारसा’ ही प्रार्थना गुरूप्रति असलेला विनम्र भाव आणि कार्याप्रति जबाबदारीची जाणीव किती सहज उभी करते . श्रीधर फडके यांनी संगीतबद्ध केलेली ‘जय शारदे वागेश्वरी’ ही प्रार्थना ऐकून , ती वागेश्वरी पण श्रीधर फडके पुढची प्रार्थना कधी स्वरबद्ध करणार याची आतुरतेने वाट बघत असणार , इतक्यावेळा आम्ही ती गायलो आहोत ! श्रीधरजींच्या ‘मना घडावी संस्कार’ , ‘ओमकार स्वरूपा’ , ‘गुरु परमात्मा परेषु’ या रचनांमध्ये पण विलक्षण ऊर्जा जाणवते . गेल्या दोन दशकांत तरुण संगीत दिग्दर्शकात कौशल इनामदार यांनी स्वरबद्ध केलेली प्रार्थना गीते लक्षात राहतात . त्यांचे ‘तुझा सूर्य उगवे आम्ही प्रकाशात न्हातो’ , ‘तू आम्हा सांभाळ देवा’ , ‘दयाघना’ , ‘जगजेठी’ , ‘हीच अमुची प्रार्थना , हेच अमुचे मागणे’ ही प्र्थानागीते श्रवणीय आहेत . पद्मश्री पद्मजा फेणाणी यांचं ‘नमन माझे तू स्वीकारी’ हे शारदा प्रार्थनागीत आणि सध्या त्यांचा गाजत असलेला ‘तारक मंत्र’ ही अशीच सकारात्मक ऊर्जा देणारी लोकप्रिय प्रार्थना गीते . तारक मंत्र आणि अशा ध्वनीलहरींचा अनेक रुग्णालयात उपचारासाठी केला जातो आहे , हे विज्ञानयुगातील वास्तव नाकारता येणार नाही . या गीतांमध्ये आणखी एका विलक्षण आशावादी आणि ओजस्वी गीताचा उल्लेख करायला हवा ते म्हणजे ज्येष्ठ गायिका आशाताई खाडिलकर यांनी शब्दबद्ध आणि स्वरबद्ध केलेल्या ‘जे जे उत्तम उदात्त उन्नत , तसे आम्हा व्हायचे’ या उत्तुंग संस्थेच्या ध्येय प्रार्थना गीताचा ! आशाताईंच्या तडफदार गायकीचं आणि ध्येयवादाचं थेट प्रतििबब या प्रार्थनागीतातून मनावर उमटतं . आपल्या आयुष्याच्या प्रत्येक वळणावर वाट दाखवणाऱ्या या प्रार्थनागीतांचा विचार करू लागलं की वाटतं , लहान वयात म्हटलेले श्लोक , स्तोत्र , शाळेतील प्रार्थना रोज मनाला नकळत किती सतेज करत राहतात . मग वय वाढताना याचा विसर का पडू लागतो ? खरंतर ‘प्रार्थना’ हा शब्दच किती सात्त्विक आहे . दात्याकडून प्रकर्षांने , आर्जवाने काही मागणे म्हणजे प्रार्थना . हृदय बुद्धी आणि कंठ या तिघांच्या एकरूपतेतून साकारणारं नादब्रह्म म्हणजे प्रार्थना ! करुणा आणि माणुसकी जागवणारी ती प्रार्थना ! निसर्गशक्तींशी संवाद साधण्याचं हे प्रभावी माध्यम ! वेदकाळात समूहगान करून सर्वाचं मंगल व्हावं यासाठी प्रार्थना म्हणायची कल्पनाच किती अद्भूत होती . ऋषीमुनींच्या धीरगंभीर स्वरलहरींमधून , विश्व तेजाची आणि आदिशाक्तीची स्तुती करणाऱ्या या प्रार्थनेतून किती अलौकिक नादबह्म निर्माण होत असेल ! आज आवाजाच्या प्रदूषणाने या नादलहरींवर एक झाकोळ उभा केला आहे . विज्ञानाने उपलब्ध केलेल्या सोयी आणि सतत नवीन निर्माण झालं म्हणून ऐकत राहायचं , त्याच्यावर प्रतिक्रिया देतच राहायच्या या वेडापायी आपण मनाला ऊर्जा आणि सदैव प्रसन्नता देणाऱ्या या निर्झरांपासून अकारण दूर जातोय . सर्व प्रकारचं संगीत ऐकून झाल्यावर देखील मन तृप्त नाही झालं असं वाटलं ना , तर फक्त डोळे मिटून एक प्रार्थनागीत ऐका . ती तृप्ती , ती सुखद शांत संवेदना बहरून येईल . . कारण निसर्गाशी आपली नाळ जोडली आहे ती या अशा सचेतन शब्द आणि नाद ब्रह्मानेच ! ! कीर्ती आगाशे – response . lokprabha @ expressindia . com सौजन्य – लोकप्रभा


सध्या शाहरुख खान आपला आगामी सिनेमा ‘जब हॅरी मेट सेजल’ सिनेमाच्या प्रमोशनमध्ये व्यग्र आहे . पण सिनेमाचं प्रमोशन किंवा इतर जाहिरातींचे चित्रीकरण एवढेच काम तो सध्या करतोय असं नाही . नुकताच शाहरुख दिल्लीला केंद्रीय मंत्री रविशंकर प्रसाद यांची मुलगी अदितीच्या लग्नाला गेला होता . लग्नात काळ्या रंगाचा कोट त्याने घातला होता . या कोटमध्ये तो फारच डॅशिंग दिसत होता . पाहुण्यांच्या भाऊ गर्दीत शाहरुख उठून दिसत होता . शाहरुखसोबत फोटो काढण्याची इच्छा प्रत्येकालाच असते . त्यामुळे रवीशंकर प्रसाद यांच्या घरातील प्रत्येक व्यक्ती त्याच्यासोबत एकाच फ्रेममध्ये येण्याचा प्रयत्न करत होता . या लग्नाला पंतप्रधान नरेंद्र मोदी यांनीही उपस्थिती लावली होती . बार्सिलोनामध्ये या अभिनेत्याला लुबाडले खूप दिवसांनंतर सलमान आणि शाहरुख मोठ्या पडद्यावर एकत्र आले होते . कबीर खान दिग्दर्शित ट्युबलाइट या सिनेमातून हे दोघं एकत्र आले . या सिनेमात शाहरुखने जादूगाराची भूमिका साकारली होती . आता शाहरुखने या सिनेमात पाहुण्या कलाकाराची भूमिका साकारली म्हटल्यावर सलमानही त्याच्याच पाऊलावर पाऊल ठेवतोय . आनंद एल राय यांच्या आगामी सिनेमात शाहरुख मुख्य भूमिकेत दिसणार असून याच सिनेमात सलमान पाहुण्या कलाकाराची भूमिका साकारताना दिसणार असल्याची शक्यता आहे . कंगना रणौत करणार सुशांत सिंग राजपूतच्या एक्सचे बॉलिवूडमध्ये पदार्पण काही दिवसांपूर्वी शाहरुखने सांगितले होते की , त्याच्या आगामी सिनेमात एक पाहुण्या कलाकाराची भूमिका असून , ती सलमानने करावी अशी त्याची इच्छा आहे . आता बॉलिवूडचा बादशहा एखादी इच्छा बोलून दाखवणार आणि ती पूर्ण नाही होणार असं तर होणार नाहीच ना… सलमान ४ जुलैला यशराज स्टुडिओमध्ये या सिनेमातील गाण्याचे चित्रीकरण करणार आहे .


भारत आणि दक्षिण आफ्रिकेदरम्यान झालेल्या दुसऱ्या टी - २० समान्यामध्ये यजमान संघाने पाहुण्या संघावर सहा गडी राखून विजय मिळवला . नाणेफेक जिंकून प्रथम गोलंदाजीचा निर्णय घेणाऱ्या जे . पी . ड्युमिनीच्या संघासमोर भारतीय संघाने २० षटकांमध्ये १८९ धावांचे आवाहन ठेवले . यजमानांनी हे आवाहन सहजपणे पूर्ण करत तीन सामन्यांच्या मालिकेत १ - १ अशी बरोबर केली आहे . त्यामुळे या मालिकेतील अंतीम टी - २० समाना निर्णायक ठरणार आहे . नाणेफेक जिंकून भारताला प्रथम फलंदाजी करु देण्याचा ड्युमिनीचा निर्णय पहिल्या षटकातच योग्य असल्याचे दिसले . शिखर धवनने अगदीच सावध सरुवात करत पहिल्या काही चेंडूवर एकही धाव घेतली नाही . दुसऱ्याच षटकात रोहित शर्मा तंबूत परतला . त्यानंतर मात्र धवनने एकाच षटकात २० धावा काढत धावगती वाढवण्याचा प्रयत्न केला मात्र पुढच्याच षटकात तो झेलबाद झाला . विराट कोहलीलाही या समान्यात मोठी धावसंख्या उभारण्यात अपयश आले आणि अवघी एक धाव करुन तो झेलबाद झाला . त्यानंतर मात्र मनिष पांडे आणि महेंद्र सिंग धोनीने डावाला आकार दिला . शेवटच्या दहा षटकांमध्ये चांगली फटकेबाजी करत या दोघांनी २० षटकात भारताचा धावफलक १८८वर नेऊन ठेवला . या डावात दोघांनीही आपली अर्धशतके साजरी केली . १८८ धावांचा पाठलाग करताना दक्षिण आफ्रिकेकडून सलामीवीर हेड्रिंक्स ( २६ ) , कर्णधार जे . पी ड्युमिनी ( ५२ ) आणि कालसेन ( ६९ ) यांनी चांगली फलंदाजी करत निर्धारित १८९ची धावसंख्या आठ चेंडू शिल्लक असतानाच आरामात गाठली . या सामन्यावर सुरुवातीपासूनच पावसाचे सावट होते . त्यामुळे दोन्ही संघ डकवर्थ लुईसची शक्यता लक्षात घेऊनच डावाची आखणी करताना दिसले . म्हणूनच दोन्ही संघांनी धडाकेबाज फलंदाजी करत जास्तीत जास्त धावा करण्याचा प्रयत्न केला . मात्र आफ्रिकेपेक्षा भारताची गोलंदाजी साजेशी कामगिरी करु शकली नाही . महत्वाच्या पार्टनरशिप मोडण्यात अपयश आले आणि त्यामुळेच भारताचा या सामन्यात पराभव झाला .


किंग खानचा बहुचर्चित आगामी चित्रपट ' रईस ' चा ट्रेलर अखेर आज ( बुधवार ) रिलीज झाला . शाहरुख खान या चित्रपटात ' रईस खान ' या मुख्य भूमिकेत दिसणार आहे . ‘रईस’ची कथा 1980 च्या दशकातील ' गुजरात ' वर आधारित असून ' रईस खान ' या दारू तस्कराच्या अवतीभोवती फिरणारी आहे . या चित्रपटात शाहरुख बरोबरच नवाजुद्दीन सिद्दकी आणि मराठमोळा अभिनेता अतुल कुलकर्णी यांचीही महत्त्वाची भूमिका आहे . तर , पाकिस्तानी अभिनेत्री माहिरा खान या चित्रपटाच्या निमित्ताने बॉलिवूडमध्ये पदार्पण करत आहे . माहिरा खान चित्रपटात असल्याने चित्रपट येण्याआधीच वादात अडकला होता . परंतु , शाहरुखच्या चाहत्यांमध्ये मात्र चित्रपटाविषयी चांगलीच उत्सुकता आहे . राहुल ढोलकियाने या सिनेमाचे दिग्दर्शन केले असून 25 जानेवारी 2017 रोजी हा चित्रपट येणार आहे विडिओ सौजन्य - Red Chillies Entertainment youtube


झोप ही निरोगी शरीरासाठी खूप महत्वाची असते . शारीरिक वाढ , जखमा किंवा शरीराची झालेली झीज भरून काढण्यासाठी तसेच आवश्यक ती संप्रेरके शरीरामध्ये योग्य प्रमाणात तयार होऊन त्याचा योग वापर होण्यासाठी झोप महत्वाची असते . मात्र पुरेशी झोप न मिळाल्याने शरीरावर विपरीत परिणाम होतात . याच संदर्भात ‘एक्सप्रेस डॉट को डॉट यूके’ आणि मानसोपचार तज्ज्ञ असणाऱ्या ‘थिंक वेल स्लीप वेल’ मोहिमेचे अॅम्बॅसिडर होप बॅस्टिन यांनी केलेल्या एका अभ्यासामध्ये झोप कमी होत असल्याच्या लक्षणांबद्दल अहवाल सादर करण्यात आला . जाणून घेऊयात झोप कमी होत आहे हे कसे ओळखावे याबद्दल… सर्दी आणि ताप झोप कमी झाल्यास तुमच्या शरीरातील रोगप्रतिकारक शक्ती कमी होते . जेव्हा एखादी व्यक्ती झोपेत असते तेव्हा तिच्या शरीरामध्ये रोगप्रतिकारक शक्ती वाढवणारे काही विशिष्ट प्रकारची द्रव्य घटक ( साइटोकिन्स ) आणि संसर्गजन्य रोगांशी लढणाऱ्या अॅण्टीबॉडीज तयार होतात . ज्यामुळे बॅक्टेरिया आणि इतर विषाणूंपासून आपला बचाव होतो . मात्र झोप न झाल्यास ही सर्व क्रिया बंद होऊन सर्दी आणि तापासारखे आजार वारंवार होतात . तसेच पूर्ण झोप न घेतल्यास आजारपणामधून लवकर बरे होता येत नाही . म्हणूनच आजारी व्यक्तींना जास्तीत जास्त वेळ झोपण्याचा सल्ला दिला जातो . गर्भधारणेत अडचणी पुरेसी झोप न मिळाल्यास पुरुषांची प्रजननशक्ती कमी होते . कमी झोप घेणाऱ्या पुरुषांच्या प्रजनन शक्तीवर थेट परिणाम होत असल्याचे या अभ्यासात नमूद करण्यात आले आहे . २०१३ साली युनिव्हर्सिटी ऑफ साऊदर्न डेन्मार्कने केलेल्या एका अभ्यासामध्ये ज्या पुरुषांची झोप कमी आहे , त्यांच्यामधील शुक्राणुंचे प्रमाण हे नियमीत पुरेसी झोप घेणाऱ्या पुरुषांपेक्षा कमी असल्याचे दिसून आले होते . उच्च रक्तदाब जे लोक कमी कालावधीसाठी झोपतात त्यांना उच्च रक्तदाबाचा त्रास होण्याची शक्यता जास्त असते असे बॅस्टिन म्हणतात . तसेच कमी झोप घेतल्यास रक्तदाबावर परिणाम होतो आणि उच्च किंवा कमी रक्तदाबाचा त्रास होऊ शकतो . ठराविक तास झोप घेतल्यास रक्तामध्ये असणारे काही विशिष्ट संप्रेरकांचे प्रमाण टिकून राहते . व्यवस्थित झोप घेतल्यास मज्जासंस्थाही निरोगी राहते . मात्र कमी झोपेची सवय लावून घेतल्यास विषम प्रमाणातील संप्रेरकांमुळे ताणतणाव वाढतो आणि उच्च रक्तदाबाचा त्रास सुरु होतो . वजन वाढणे सहा तासांपेक्षा कमी वेळ झोपणाऱ्या व्यक्तींना वजन वाढण्यासंदर्भातील समस्यांना समोरे जावे लागते . या लोकांची भूक कमी होते मात्र शरीरातील संप्रेरकांचे प्रमाण कमी जास्त झाल्याने वजन वाढते . म्हणून कमीत कमी सात ते आठ तास झोप घेणे गरजेचे आहे . त्वचेशी संबंधित आजार जर योग्य झोप घेतली नाही तर त्याचे परिणाम त्वचेवर दिसून येतात . कमी काळ झोपणाऱ्यांच्या चेहऱ्यावर वारंवार पिपल्स येतात . झोपेमुळे शरीरातील संप्रेरकांचे प्रमाण बिघडल्यास त्याचे परिणाम त्वचेवर दिसून येतात . कमी झोपणाऱ्यांच्या त्वचेवर सुरकुत्या पडण्याचे प्रमाण जास्त असते . तुमच्यामध्ये ही सर्व किंवा यापैकी एखादे लक्षण दिसत असल्यास तुमचे वेळापत्रक बदलून झोपेच्या वेळेशी तडजोड न करता पूर्ण वेळ झोप कशी घेता येईल याकडे खास लक्ष द्या .


मुंबई : एचआयव्हीबद्दल बरीच जागृती होत असली तरी एचआयव्ही बाधितांचे प्रश्न आजही कायम आहेत . एड्सच्या संदर्भात लोकांच्या मनात रुतून बसलेले गैरसमज दूर करण्याचा प्रयत्न करत एचआयव्हीबाधितांना आधार देण्याचे काम रवी बापटले हा अवलिया अविरतपणे करतोय . एड्सग्रस्तांना मानाने जगता यावं यासाठी त्यांची धडपड सुरु आहे . ‘ना मुंह छुपाके जियो , और ना सर झुकाके जियो , गमों का दौर भी आये तो मुस्कुराके जियो’ असं सांगत रवी यांचा लढा आजही सुरुच आहे . रवी बापटले यांच्या या लढ्याची कहाणी जाणून घ्यायची संधी येत्या रविवारी ६ ऑगस्टला सकाळी ११ . ३० वा . झी मराठी वाहिनीवरील द रिअल हिरो कथा समृद्धीच्या या कार्यक्रमात मिळणार आहे . अल्पावधीतच या कार्यक्रमाने प्रेक्षकांची मने जिंकली आहेत . गावात एका एचआयव्हीबाधित मुलाचा मृत्यू झाल्यानंतर त्याच्यावर कोणी अत्यंविधीही करीत नव्हते . त्या मृतदेहाची अवस्था पाहिल्यावर हेलावलेल्या रवी बापटले यांनी जन्मतः एचआयव्ही बाधित निष्पाप मुलांसाठी पूर्णवेळ कार्य करण्याचे ठरवले . त्यानंतर अथक प्रयत्नांनी त्यांनी एड्सग्रस्तांसाठी ‘हॅप्पी इंडियन व्हिलेज’ची स्थापना केली . या माध्यमातून एचआयव्ही बाधितांना आधार देण्याचे व मुलांना शिक्षणाची कवाडे खुले करण्यासाठी रवी बापटले यांनी पुढाकार घेतला . एचआयव्ही बाधितांच्या मुलांना शाळेत प्रवेश देण्यासाठी रवी बापटले यांनी प्रयत्न केले तेव्हा प्रथम त्यांना विरोध दर्शवला , मात्र हार न मानता रवी बापटले यांनी आपले कार्य सुरूच ठेवत या बालकांसाठी त्यांनी आपले आयुष्य समर्पित केले आहे . या सगळ्यासाठी आपलं घरदार सोडणाऱ्या रवी बापटले यांचा प्रवास हा प्रत्येकासाठी नक्कीच प्रेरणादायी आहे .


बीएसएनएल BSNL या टेलिकॉम क्षेत्रातील सरकारी मालकीच्या दूरसंचार कंपनीने अखेर आपला पहिलावहिला मोबाइल बाजारात दाखल केला आहे . यासाठी कंपनीने डिटेल Detel या मोबाइल तयार करणाऱ्या भारतीय कंपनीशी भागीदारी केली असून या मोबाइलची किंमत हा विशेष चर्चेचा विषय ठरला आहे . बीएसएनएलने हा फोन अवघ्या ४९९ रुपयांना उपलब्ध होणार असल्याचे जाहीर केले आहे . मात्र हा फोन घेतलेल्या ग्राहकांना बीएसएनएलची सेवा वापरावी लागेल . यातील आणखी एक विशेष बाब म्हणजे यात १५३ रुपयांचा टॉकटाईमही देण्यात येणार आहे . यामध्ये बीएसएनएलच्या ग्राहकांना फोन करण्यासाठी प्रतीमिनिट १५ पैसे इतका दर आकारला जाईल . तर दुसऱ्या नेटवर्कवर फोन केल्यास ४० पैसे प्रतिमिनीट इतका दर आकारण्यात येईल असे कंपनीने सांगितले आहे . डिटेल डी १ या फिचर फोनचा डिस्प्ले १ . ४४ इंचाचा आहे . हा फोन २ जी नेटवर्कचा असून यात सिंगल सीमचा पर्याय देण्यात आला आहे . या फोनची बॅटरी ६५० मिलीअॅम्पियरची असल्याचे कंपनीने सांगितले . यासोबतच या फिचरफोनला टॉर्चलाईट , फोनबुक आणि लाऊडस्पीकर अशा सुविधा देण्यात आल्या आहेत . रिलायन्स जिओने आपला मोफत फोन बाजारात आणल्यानंतर विविध कंपन्या या स्पर्धेत उतरल्या . मात्र जिओने आतापर्यंत केवळ एकदाच आपल्या फोनचे बुकींग घेतले आहे . पहिल्यांदाच जिओच्या फोनला खूप मोठ्या प्रमाणात प्रतिसाद मिळाल्याने त्यांना हे बुकींग बंद करावे लागले होते . त्यानंतर एअरटेलनेही मोबाइल लाँच केला होता . त्यानंतर आता बीएसएनएलने इतक्या कमी किंमतीचा फिचर फोन लाँच करत ग्राहकांना सुखद धक्का दिला आहे .


विश्वकरंडक विजेत्या फ्रान्सचा हुकमी खेळाडू पॉल पॉग्बाला मॅंचेस्टर युनायटेडकडून आपल्याशी करारबद्ध करण्याचे प्रयत्न बार्सिलोनाने सोडून दिले आहे . त्यामुळे पॉग्बा मॅंचेस्टरकडेच राहण्याची शक्यता बळावली आहे . पॉग्बा हे जबरदस्त खेळाडू आहे . त्याला आमच्या संघात घेण्यासाठी जोरदार प्रयत्न केले होते ; परंतु ते आता शक्य होईल असे वाटत नाही , असे बार्सिलोनाचे संचालक अरेंदो बरिदा यांनी एका संकेतस्थळाशी बोलताना सांगितले . फ्रान्सने विश्वकरंडक स्पर्धेच्या अंतिम सामन्यात क्रोएशियाविरुद्ध मिळवलेल्या विजेतेपदामध्ये पॉग्बाने गोल केला होता . तो अगोदरपासून मॅंचेस्टर युनायटेडचा खेळाडू राहिलेला आहे ; परंतु या क्लबच्या प्रशिक्षकांशी असलेल्या मतभेदामुळे तो क्लब सोडणार असल्याची चर्चा सुरू होती . या संधीचा फायदा घेत बार्सिलोनाने त्याच्यासाठी प्रयत्न केले होते . इंग्लिश प्रीमियर लीगच्या सलामीच्याच सामन्यात पॉग्बाकडे मॅंचेस्टरचे कर्णधारपद देऊन त्याची नाराजी दूर करण्याचा प्रयत्न करण्यात आला आहे .


अभिनेता वरुण धवन चित्रपटसृष्टीत आल्यापासूनच त्याच्याभोवती तरुणींचा घोळका पाहायला मिळाला . फार कमी वेळातच आपल्या अभिनयाच्या बळावर प्रेक्षकांची मनं जिंकणाऱ्या डेव्हिड धवनच्या या मुलाचं फिमेल फॅन फॉलोइंगही दिवसेंदिवस वाढत आहे . पण , सध्या मात्र त्याच्या काही चाहत्यांची निराशा झालीये . कारण , वरुण सिंगल नसल्याचं सर्वांनाच ठाऊक झालं आहे . चित्रपटात ‘मै तेरा हिरो’ असं म्हणणारा वरुण खऱ्या आयुष्यातही कोणाचातरी ‘हिरो’ झाला आहे . मुख्य म्हणजे तिच्यासोबतचं नातं तो लवकरच सर्वांसमोर जाहीर करणार असल्याचंही म्हटलं जात आहे . वरुण गेल्या काही वर्षांपासून बालपणीची मैत्रीण नताशा दलाल हिला डेट करतोय . बऱ्याच कार्यक्रमांना आणि पार्ट्यांनाही त्याला तिच्यासोबत पाहिलं गेलंय . चित्रपटाचं स्क्रीनिंग असो किंवा कोणा सेलिब्रिटीच्या वाढदिवसाची पार्टी वरुण त्याच्या गर्लफ्रेंडसोबत आवर्जून या कार्यक्रमांना हजेरी लावतो . त्यामुळे अनेकांनाच त्यांच्या या सिक्रेट रिलेशनशिपचा सुगावा लागला आहे . तेव्हा आता वरुण खुद्द नताशासोबतची रिलेशनशिप सर्वांसमोर जाहीर करण्याच्या तयारीत असल्याचं म्हटलं जातंय . कारण त्याने आपल्या नात्याचा स्वीकार करावा अशी नताशाचीच इच्छा आहे . तेव्हा आता तो आपल्या नात्याचा स्वीकार कधी करतो याकडेच अनेकांच्या नजरा लागून राहिल्या आहेत . वाचा : …म्हणून ऋषी कपूर यांना मारण्यासाठी गेला होता संजय दत्त नताशा आणि वरुणच्या कुटुंबियांमध्येही फार चांगले संबंध असून ती त्याच्या कौटुंबिक समारंभानाही हजेरी लावते . नताशासोबतचं वरुणचं नातं सर्वज्ञात असलं तरीही त्याने मात्र ही बाब नेहमीच गुलदस्त्यात ठेवली . त्यामुळे बी - टाऊनचा हा ‘स्टुडण्ट’ त्याच्या नात्यावरुन पडदा उचलणार का , हा प्रश्नही तितकाच महत्त्वाचा आहे . काही दिवसांपूर्वीच # NoFilterNeha या ऑडिओ चॅट शोमध्ये गेलेल्या वरुणने त्याच्या आणि नताशासोबतच्या नात्याविषयी वक्तव्य केलं होतं . ‘मी कधीही रिलेशनशिपमध्ये असल्याचं नाकारलं नव्हतं’ , असंही तो म्हणाला होता .


रिलायन्स जिओ आणि त्याबरोबरच बाजारात सुरु असलेल्या स्पर्धेत आपला टिकाव लागावा यासाठी टेलिकॉम कंपन्या एकाहून एक ऑफर्स जाहीर करत आहेत . जिओ आणि एअरटेलने नुकतेच आपल्या काही प्लॅनमध्ये बदल केल्यानंतर आता व्होडाफनही या स्पर्धेत उतरली आहे . देशातील दुसरी मोठी टेलिकॉम कंपनी म्हणून ओळखल्या जाणाऱ्या व्होडाफोनतर्फे कायमच आपल्या यूजर्सना विविध प्लॅन्स देऊन खूश केले जाते . त्याचप्रमाणे व्होडाफोननेही आपल्या २ प्लॅनमध्ये बदल केले असून व्होडाफोनची सुविधा वापरणाऱ्यांसाठी ही आनंदाची बातमी आहे . या नव्या प्लॅनमुळे जिओ , आयडीया , एअरटेल आणि व्होडाफोन या कंपन्यांमध्ये पुन्हा एकदा जोरदार स्पर्धा निर्माण झाली आहे . व्होडाफोनचे हे प्लॅन व्होडाफोनच्या अधिकृत वेबसाईट आणि माय व्होडाफोन अॅपवर उपलब्ध असतील . व्होडाफोनने आपल्या ४५८ आणि ५०९ रुपयांच्या प्लॅनमध्ये बदल केले असून या प्लॅनमध्ये देण्यात येणारा डेटा वाढविण्यात येणार आहे . याबरोबरच या दोन्ही प्लॅनची वैधताही वाढविण्यात येणार आहे . ४५८ रुपयांच्या प्लॅनमध्ये आतापर्यंत ७० दिवसांची वैधता होती ती वाढवून ८४ दिवसांची मिळणार आहे . या प्लॅनमध्ये रोज १ जीबी डेटा मिळत होता ८४ दिवस वैधता झाल्याने आता त्याच किंमतीत ८४ जीबी डेटा मिळणार आहे . ५०९ रुपयांच्या प्लॅनमध्ये ८४ दिवसांची वैधता असल्याने ८४ जीबी डेटा मिळत होता . याची मर्यादा आता वाढविण्यात आली असून ५०९ रुपयांचे रिचार्ज करणाऱ्या ग्राहकांना ९१ दिवसांची वैधता आणि ९१ जीबी डेटा मिळणार आहे . एअरटेलने नुकतेच आपले प्लॅन बदलले आहेत . १९९ रुपयांच्या प्लॅनमध्ये आधी केवळ पहिल्या महिन्याला १ जीबी ३ जी डेटा मिळत होता . मात्र आता एअरटेलने त्याच किंमतीत कायम १ जीबी डेटा देणार असल्याचे सांगितले आहे . ३४९ च्या प्लॅनमध्ये ग्राहकांना १ जीबी डेटा देण्यात येणार होता मात्र आता रोज २ जीबी डेटा दिला जातो . ४४८ च्या प्लॅनची वैधता ८२ दिवस कऱण्यात आली आहे . जिओनेही आपल्या काही प्लॅन्समध्ये बदल केले आहेत . १ जीबी डेटाच्या प्लॅनची किंमत कंपनीने ६० रूपयांवरून ५० रूपयांवर आणली आहे . तर २८ जीबी डेटाचा प्लॅन १९९ ऐवजी आता १४९ रूपयात मिळणार आहे . या प्लॅनची व्हॅलिडीटी २८ दिवस असेल . ७०जीबी डेटा प्लॅनदेखील आता ३९९ ऐवजी ३४९ रूपयांमध्ये उपलब्ध होणार आहे . या प्लॅनची व्हॅलिडीटी ७० दिवसांची आहे .


मुंबई : खोटं वाटतय ना ? . . . पण गोष्ट शंभर टक्के खरी गोष्ट आहे . सोलापुरचा एक युवक आपल्या मित्र - मैत्रिणींसोबत नाटक पाहण्यासाठी पुण्याला जातो . . . नाटक सुरू होण्यापूर्वी तो नेहमीच्या सवयीप्रमाणे डबस्मॅशवर एक व्हीडीयो शुट करून फेसबुकवर अपलोड करतो आणि नाटक पाहून झाल्यावर त्याला त्याच्या मित्राचा फोन येतो . . . . आणि तो चक्क एका सिनेमासाठी हिरो म्हणून सिलेक्ट होतो . . . आहे ना चकित करणारी गोष्ट ? तर सीन आहे असा की , ' गेला उडत ' या नाटकाचा पुण्यात प्रयोग होता . सोलापूरचा युवा नाट्यअभिनेता आल्हाद अंदोरे आपल्या मित्र - मैत्रिणींसोबत सिद्धार्थ जाधव आणि अमीर तडवळकर यांची भुमिका असलेला ' गेला उडत ' चा प्रयोग पाहण्यासाठी तो पुण्याला गेला होता . नाटक सुरू व्हायला थोडा अवकाश असल्याने वेड असलेल्या आल्हादने नेहमीच्या सवयीप्रमाणे प्रेक्षागृहाच्या संकुलात डबस्मॅशवर नक्कल करणारे व्हीडीयो काढणं सुरू झालं . त्यातील एक डबस्मॅश व्हीडीयो आणि इन्स्टाग्रामवरील बुमरँग व्हिडीयो मित्र अमीर तडवळकर यांना टॅग करून फेसबुकवर अपलोड केला . संपूर्ण नाटक पाहून बाहेर पडतो तोच त्याला एक फोन आला . फोन अमीर तडवळकरचा होता . अमीरने त्याला तात्काळ नाटकाच्या गाडीजवळ बोलावलं . तो गेला . . . भेटला . अमीरने स्वतःच्या फोनवरून एक फोन लावला आणि आल्हादच्या हातात दिला आणि म्हणाला बोल . फोनवर समोरची व्यक्ती होती . . . दिग्दर्शक केदार शिंदे . तो शॉक ! फेसबुकवर टॅग केलेले डबस्मॅश आणि बुमरँग व्हीडीयो केदार शिंदेनी पाहिले आणि अमीर तडवळकरला कॉल करून आल्हादबद्दल विचारणा केली . सोलापूरच्या एकाच नाट्यवलयातील असल्याने अमीर आल्हादला चांगला ओळखत होता . त्याने आल्हादच्या एकांकिका आणि नाटकातील कारकिर्दीबद्दल सांगितलं . केदार शिंदेंनी आल्हादला फोनवरून ऑडीशन पाठवायला सांगितली . आल्हादसाठी हे सारं स्वप्नवतच होतं . वेगवेगळ्या शैलीत आल्हादने आपल्या अभिनयाचे व्हीडीयो शूट केले आणि अमीरच्या माध्यमातून केदार शिंदेना व्हॉट्स अॅप धाडले . मग काय ! काहीवेळाने आल्हादचा मोबाईल खणाणला . . . ' हॅलो . . . आल्हाद ! केदार शिंदे बोलतोय… लगेच बॅग पॅक करायची आणि मुंबई ला यायचं . तूच आहेस माझा रंगीला रायबा . तुला लीड रोल देतोय . घरी सांग आता हीरो बनुनच सोलापूरला परतेन ! आल्हादच्या पायाखालची जमीन सरकून तो हवेत उडाला होता . मग काय . . . केदार शिंदेच्या बोलण्याप्रमाणे बॅग पॅक झाली आणि आल्हाद मुंबईत हजर झाला . आल्हाद . . . दिसायला हॅण्डसम . . . उत्तम भाषाशैली . . . विनम्र . . . अभिनयाची उत्तम जाण . . . सोलापूरच्या कॉलेज रंगभूमीवरचा हिरो आणि व्यवसायाने अॅडव्होकेट ! आतापर्यंत त्याने अनेक एकांकिका केल्या . त्यात ‘अस्वल’ आणि ‘दे धक्का’ या एकांकिका गाजल्या . ‘इस्केलॅवो’ आणि ‘हिल टॉप व्हीला’ या व्यावसायिक नाटकांनी त्याला ओळख मिळवून दिली . लहानपणापासुन बालनाट्यात काम करणा - या आल्हादचं सिनेमात हिरो बनण्याच स्वप्न ‘गेला उडत’ हे नाटक पाहून साकार झालंय . रंगीला रायबा एकदम जबरदस्त ताजेपणा , रंगीत - विनोदी मनोरंजन करणारा , केदार शिंदे दिग्दर्शित , विजयसाई प्रॉडक्शन निर्मित रंगीला रायबा येत्या १० नोव्हेंबरला महाराष्ट्रभरात प्रदर्शित होतोय .


आहार हा आरोग्यातील अतिशय महत्त्वाचा घटक आहे . आहार चांगला असेल तर तब्येत चांगली राहण्यास मदत होते . मात्र आहाराचे गणित बिघडले की आरोग्याच्या तक्रारी सुरु होतात . आहारात कोणत्या गोष्टींचा समावेश करावा याबाबत आपण अनेकदा ऐकतो आणि वाचतो . मात्र असे काही पदार्थ आहेत जे एकत्रित खाल्ल्यास ते आरोग्यासाठी हानिकारक असतात . वेगाने आणि हळूहळू पचणा - या खाद्यपदार्थांना एकत्र खाल्याने या समस्या येतात . याचे कारण म्हणजे एक पदार्थ लवकर पचतात तर दुसऱ्या पदार्थाची प्रक्रिया सुरु असते . यामुळे शरीरातील काही क्रियांमध्ये अडथळा निर्माण होतो आणि पचनक्रिया बिघडते . आता असे कोणते पदार्थ आहेत जे एकत्र खाल्ल्यास त्रास होऊ शकतो पाहूयात… दूध आणि केळं शिकरण म्हणून हा पदार्थ आवडीने खाल्ला जातो . मात्र हे दोन पदार्थ एकत्र खाणे तोट्याचे आहे . हे दोन्ही पदार्थ एकमेकांना पचण्यापासून रोखतात . दोघांची पचण्याची वेळ वेगवेगळी आहे . यांना नेहमी एकत्र खाल्याने शरीराची अन्न पचण्याची प्रक्रीया बदलते आणि रात्री नीट झोप न लागण्याची समस्याही उद्भवू शकते . काकडी आणि टोमॅटो सॅलेड म्हणून आपण अनेकदा काकडी आणि टोमॅटो एकत्रित खातो . मात्र यामुळे पोटांचे आजार होऊ शकतात . हे दोन सॅलाड एकत्रित खाल्ल्यास गॅस , ब्लोटिंग , पोटदुखी , थकवा , अस्वस्थ वाटणे अशा समस्या उद्भवू शकतात . ब्रेड आणि नूडल्ससोबत ज्यूस ब्रेड आणि नूडल्सना एकत्र खाल्ल्याने ते महत्त्वाच्या एंजाइमला नष्ट करतात . त्यामुळे शरीराचे अनेक त्रास उद्भवतात . म्हणून हे एकत्र खाणे आरोग्याच्यादृष्टीने घातक आहे . टरबूज आणि खरबूज उन्हाळ्यात साधारण ही दोन्ही फळे मुबलक प्रमाणात उपलब्ध असतात . याशिवाय सध्या बाहेरही फ्रूटडीशमध्ये ही दोन्ही फळे एकत्रित खाल्याने अपचन आणि पोटाच्या इतर समस्या उद्भवू शकतात . त्यामुळे हे पदार्थ सोबत खाणे टाळलेलेच बरे . ( ही बातमी संशोधकांनी केलेल्या वैद्यकीय संशोधनावर तसेच तज्ज्ञांच्या मतांवर आधारित आहे . त्यातील मतांशी ‘लोकसत्ता ऑनलाइन’चा संबंध नाही . त्यामुळे कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )